text:
50 Mazgu agho Yehova wakayowoya kwizira mwa Yeremiya ntchimi pa nkhani ya Babuloni,+ charu cha Ŵakalidi, ghakuti:2 “Pharazgani na kuthuwuska pakati pa ŵamitundu,Tumphuskani chimanyikwiro na kupharazga,Mungabisanga chilichose chara,Muti: ‘Babuloni wapokeka,+Beli wakhozgeka soni.+Merodaki wawofyeka,Vikozgo vyake vyalengeskeka.Ŵangoza ŵake ŵakuseluska ŵawofyeka.’3 Pakuti mtundu wiza pa iyo kufuma kumpoto.+Ukuzgora charu chake kuŵa chinthu chakuchitiska wofi.Palije uyo wakukhalamo.Ŵanthu na vikoko wuwo vyachimbira.Vyose vyafumamo.”4 Yehova wakuti: “Mu mazuŵa agho na nyengo iyo, ŵanthu ŵa ku Israyeli na ŵanthu ŵa ku Yuda ŵazamwiza pamoza.+ Ŵazamulira uku ŵakwenda,+ ndipo wose pamoza ŵazamupenja Yehova Chiuta wawo.+5 Ŵazamufumba nthowa yakuyira ku Ziyoni, visko vyawo vizamulazga kwenekuko,+ ŵazamuti: ‘Zaninge, tiyeni tijibatike kwa Yehova mu phangano lamuyirayira ilo liluwikenge chara.’+6 Ŵanthu ŵane ŵazgoka mskambo wa mberere zakuzgeŵa.+ Ŵaliska ŵawo ŵakaŵapuluska.+ Ŵakaŵalongozgera ku mapiri, ŵakayingayinga mu mapiri na tumapiri. Ŵaluwa malo ghawo ghakupumulirako.7 Wose awo ŵakuŵasanga ŵakuŵarya,+ ndipo ŵalwani ŵawo ŵakuti: ‘Tilije mulandu, chifukwa ŵakanangira Yehova, malo ghawo gha urunji na chigomezgo cha ŵasekuru ŵawo, Yehova.’”8 “Chimbiranimo mu Babuloni,Fumanimo mu charu cha Ŵakalidi,+Muŵe nga mbapepe na nthyamu* panthazi pa mskambo.9 Pakuti wonani, nkhuwuskira BabuloniWumba wa mitundu yikuru kufuma ku charu cha kumpoto.+Ŵandandenge kuti ŵarwe nayo nkhondo.Wakolekenge kufuma kwenekura.Mivi yawo yili nga nja chinkhara,Yikukoma ŵana.+Yikuwerako waka yayi.10 Kalideya wazamupokeka,+Wose awo ŵazamutoramo vinthu mwa iyo, ŵazamukhorwa chomene,”+ wakuti Yehova.11 “Pakuti ukasekeleranga+ na kuzayaPakuparanya chiharo chane.+Ukaphandanga pasi nga ni thokazi mu utheka,Ukafwenkhuranga nga ni mahachi ghanalume.12 Anyoko ŵakhozgeka soni,+Uyo wakakubaba wakhuŵara.Wona, ni muchoko chomene pa ŵamitundu,Mapopa ghambura maji na chipalamba.+13 Ŵanthu ŵazamukhalamo yayi chifukwa cha ukali wa Yehova.+Wazamupasuka nkhanira tetete.+Yose uyo wakujumpha pafupi na Babuloni wazamulaŵiska na kuzukumaNa kulizga kaluvi chifukwa cha masoka ghake ghose.+14 Ndandani na kuwukira Babuloni kosekose,Mose imwe mukukweŵa uta.Mulasani, kusunga waka mivi chara,+Pakuti wanangira Yehova.+15 Chemerezgani ntchemerezgo ya nkhondo kosekose.Wathera.*Mizati yake yawa, viliŵa vyake vyadilimuka.+Pakuti ni nduzga za Yehova.+Wezgerani nduzga pa iyo.Chitani nayo nga umo iyo wachitira.+16 Dumuranimo wakuseŵa mbuto mu Babuloni,Uyo wakukora chigelo* mu nyengo yakuvuna.+Chifukwa cha lupanga lwankhaza, waliyose wawelerenge ku ŵanthu ŵakwake,Waliyose wachimbilirenge ku charu chakwake.+17 “Ŵanthu ŵa ku Israyeli ni mberere zakumbininika.+ Nkhalamu zaŵachimbizga.+ Pakwamba, themba la Asiriya likaŵarya,+ kufuma apo, Nebukadinezara* themba la Babuloni likamemena viwangwa vyawo.+18 Yehova wa mawumba, Chiuta wa Israyeli, wakuti: ‘Wonani, nichitirenge themba la Babuloni na charu chake umo nkhachitira na themba la Asiriya.+19 Niwezgerenge Israyeli ku malo ghake ghakulyerako,+ ndipo waryenge pa Karimeli na Bashani,+ na mu mapiri gha Efurayimu+ na Giliyadi.+ Wakhutenge.’”20 Yehova wakuti: “Mu mazuŵa agho na nyengo iyo,Mulandu wa Israyeli uzamupenjeka,Kweni kuzamuŵavya,Ndipo zakwananga za Yuda zizamusangika chara.Pakuti nigowokerenge awo naŵaleka kuti ŵakhalepo.”+21 “Kwerani mukawukire charu cha Meratayimu na awo ŵakukhala mu Pekodi.+Ŵakomeke na kuparanyikira nkhanira,” wakuti Yehova.“Chitani vyose ivyo namutumani.22 Mu charu muli kupoma kwa nkhondo,Chipiyoyo chikuru.23 Nyondo ya charu chose chapasi yadumuka na kuphyoka nadi.+Babuloni wazgoka chinthu chakuchitiska wofi pakati pa mitundu.+24 Iwe Babuloni, nkhakuthya chipingo ndipo wawira,Iwe ukamanya chara.Ukasangika na kukoleka,+Pakuti ukimikana na Yehova.25 Yehova wajura nthamba yake,Wakufumiska vilwero vya ukali wake.+Pakuti Fumu Yikuru, Yehova wa mawumba, yili na mulimoMu charu cha Ŵakalidi.26 Muwukirani kufuma ku malo ghakutali.+Jurani nthamba zake.+Muwunjikani nga ni viwunjiko vya tirigu.Muparanyirani nkhanira,+Waŵavye munthu wakukhalamo.27 Komani tung’ombe twake tose.+Zose zilute kukakomeka.Soka kwa izo, pakuti zuŵa lawo lafika,Nyengo yakweruzgika kwawo.28 Pakupulikikwa bundi la awo ŵakuchimbira,Awo ŵakufumamo mu charu cha Babuloni,Kukapharazga mu Ziyoni nduzga za Yehova Chiuta withu,Nduzga chifukwa cha tempile lake.+29 Chemani ŵakuponya mivi kuti ŵimikane na Babuloni,Wose awo ŵakukweŵa uta.+Zengani misasa zingilizge, paŵavye wakuchimbira.+Muwezgerani kuyana na mulimo wake.Chitani nayo nga umo iyo wachitira.+Pakuti wajituntha chomene kwimikana na Yehova,Kwimikana na Mutuŵa wa Israyeli.+30 Ntheura ŵanyamata ŵake ŵazamuwa mu maluŵaza ghake,+Ndipo mu zuŵa ilo, ŵasilikari ŵake wose ŵazamumara,” wakuti Yehova.31 Fumu Yikuru, Yehova wa mawumba, yikuti: “Wona, nkhwimikana nawe,+ iwe wamtafu,+Pakuti zuŵa lako lizenge nadi, nyengo iyo nizamumalana nawe.32 Iwe wamtafu, uzamukhuŵara na kuwa,Palije uyo wazamukuwuska.+Misumba yako nizamuyiwotcha na moto,Ndipo uzamumyangura chilichose icho chakuzingilizga.”33 Yehova wa mawumba wakuti:“Ŵanthu ŵa ku Israyeli na Yuda ŵakuyuzgika,Wose awo ŵaŵakora wuzga ŵakuŵalekezga chara.+Ŵakana kuŵaleka kuti ŵalutenge.+34 Kweni Muwomboli wawo ngwankhongono.+Zina lake ni Yehova wa mawumba.+Waŵayimirenge nadi pa mulandu wawo,+Mwakuti wapumuzge charu+Na kukweŵeska awo ŵakukhala mu Babuloni.”+35 Yehova wakuti: “Pali lupanga kwimikana na Ŵakalidi,Kwimikana na awo ŵakukhala mu Babuloni, ŵakaronga ŵake na ŵavinjeru ŵake.+36 Pali lupanga kwimikana na awo ŵakuyowoya vyawaka,* ndipo ŵazamuchita uchindere.Pali lupanga kwimikana na vinkhara vyake, ndipo vizamutenthema.+37 Pali lupanga kwimikana na mahachi ghawo, magileta ghawo,Na ŵanthu wose ŵakunjilirana mukati mwake,Ndipo ŵazamuŵa nga mbanakazi.+Pali lupanga kwimikana na usambazi wawo, ndipo uzamupokeka.+38 Pali kuparanyika pa maji ghake ndipo ghazamukamuka.+Pakuti ni charu cha vikozgo vyakuŵaja,+Ndipo chifukwa cha mboniwoni zawo zakofya ŵakuchita nga mbakufuntha.39 Ntheura vyamoyo vya mu chipalamba vizamukhala pamoza na vinyama vyakubangura,Nthiŵatiŵa nazo zizamukhalamo.+Munthu wazamukhalamoso chara,Ndipo mu miwiro yose, ŵanthu ŵazamukhalamo chara.”+40 “Nga umo Chiuta wakaparanyira Sodomu na Gomora+ na matawuni ghapafupi,”+ wakuti Yehova, “palije uyo wazamukhalamo, ndipo palije munthu uyo wazamukhazikika mwenemumo.+41 Wonani, ŵanthu ŵakwiza kufuma kumpoto.Mtundu ukuru na mathemba ghakuru+ ghawuskikengeKufuma ku vigaŵa vyakutali chomene vya charu chapasi.+42 Ŵayegha mkondo na uta.+Mbankhaza ndipo ŵazamuchita lusungu chara.+Kupoma kwawo kuli nga ni nyanja iyo yawuka,+Apo ŵakukwera pa mahachi ghawo.Ŵandanda nga munthu yumoza, kwimikana nawe, iwe mwana msungwana wa Babuloni.+43 Themba la Babuloni lapulika vya iwo,+Mawoko ghake ghalepwetuka.+Ulwilwi walikora,Vyakuŵinya nga vya mwanakazi uyo wakubaba.44 “Wonani, munyake wafumenge nga ni nkhalamu mu mathung’unda gha mu Yorodani kuwukira malo ghakuliskako viŵeto. Kweni mu kanyengo kachoko niŵachimbizgenge kuti ŵafumeko kwa iyo. Ndipo nimwimikirenge wakusoleka.+ Pakuti ni njani wakuyana na ine, uyo wangimako kwa ine? Kasi ni muliska nju uyo wangaforako kwa ine?+45 Ntheura pulikani, imwe mwaŵanthu, ivyo Yehova wasankha* kuchitira Babuloni+ na ghanoghano ilo waghanaghanira charu cha Ŵakalidi.Nadi, ŵachoko chomene ŵa mu mskambo ŵaguguzikirenge kutali.Waparanyenge malo ghawo ghakukhalamo chifukwa cha iwo.+46 Charu chapasi chisunkhunyikenge pakupulika kapomezi ka kukoleka kwa Babuloni,Ndipo ntchemerezgo yipulikikwenge pakati pa ŵamitundu.”+
Mazgu Ghamusi
^ Nthyamu ni mberere yanalume. Mazgu ghanyake, “duŵe.”


c: text/html

text:
MUTU 46
Wakakhwaska Laya la Yesu na Kuchira
MATEYU 9:18-22 MARIKO 5:21-34 LUKA 8:40-48
MWANAKAZI WAKAKHWASKA LAYA LA YESU NA KUCHIRA
Ŵayuda awo ŵakakhalanga kumpoto mumphepete mwa Nyanja ya Galileya ŵakapulika kuti Yesu wawerako ku Dekapoli. Ŵanandi ŵakwenera kuti ŵakapulika kuti wakachetamiska chimphepo pa nyanja. Kweniso ŵanyake ŵakwenera kuti ŵakapulika kuti wakachizga ŵanthu ŵakukoleka na viŵanda. Ntheura “mzinda ukuru” ukawungana mumphepete mwa nyanja kuti upokelere Yesu. Ŵanthu aŵa ŵakwenera kuti ŵakawungana mu chigaŵa cha Kaperenaumu. (Mariko 5:21) Apo Yesu wakafikanga pa mtunda, ŵanthu ŵakaŵa muchanya kumupokelera.
Pakaŵa munthu munyake uyo wakakhumbanga chomene kuti wawonane na Yesu. Munthu uyu wakaŵa Yayiro mulara wa sunagoge. Sunagoge ili likwenera kuti likaŵa ku Kaperenaumu. Munthu uyu wakajikama panthazi pa Yesu, ndipo wakamuŵeya kuti: “Kana kane kasungwana nkhalwari chomene. Chonde zani na kuŵika mawoko ghinu pa iko kuti kachire na kuŵa kamoyo.” (Mariko 5:23) Kasi Yesu wakachita wuli Yayiro wati wamuŵeya kuti wakawovwire mwana wake yekha na yekha wa vyaka 12?—Luka 8:42.
Apo Yesu wakalutanga ku nyumba ya Yayiro, pakachitika chinthu chinyake. Ŵanthu ŵanandi awo ŵakalongozgana na Yesu mitima yikaŵa muchanya, ŵakakhazganga kuti panji wachitengeso munthondwe unyake. Kweni mu mzinda mukaŵa mwanakazi munyake uyo wakafipanga mtima na suzgo iyo wakaŵa nayo.
Mwanakazi uyu wakalwara nthenda yakusulura ndopa vyaka 12. Wakamalira ndalama zake zose ku ŵadokotala aŵa na aŵa kuti panji wangachira. Kweni wakaphyokapo waka. Nakuti “suzgo lake likalutiliranga munthazi.”—Mariko 5:26.
Nthenda iyi yikamulopweskanga na kumulengeska. Kanandi munthu wakuyowoyera pa wumba yayi nthenda iyi. Kweniso Dango la Mozesi likayowoya kuti para munthu wakusulura ndopa ndikuti ngwakufipirwa. Uyo wakhwaska munthu wanthena uyu panji chakuvwara chake wakakhumbikwiranga kugeza, ndipo wakaŵanga wakufipirwa m’paka mise.—Levitiko 15:25-27.
Mwanakazi yura wakapulika “vinthu vyakukhwaskana na Yesu” ntheura wakamupenja. Chifukwa chakuti wakaŵa wakufipirwa, wakayezga kujibisa mukati mwa mzinda, ndipo wakatenge mu mtima wake: “Usange ningakhwaska waka laya lake lakuwaro, mbwenu nichirenge.” Wakati wakhwaska mphonje ya chakuvwara cha Yesu, nyengo yeneyiyo wakawona kuti ndopa zaleka kusulura. ‘Wakachizgika ku ulwari wakofya.’—Mariko 5:27-29.
Penepapo Yesu wakati: “Ni njani uyo wanikhwaska?” Kasi mukughanaghana kuti mwanakazi yura wakajipulika wuli wati wapulika mazgu agha? Petrosi wakati: “Msambizgi, mizinda yikumuwungilirani na kumufyenyelezgani.” Ntheura chifukwa wuli Yesu wakafumba kuti, “ni njani uyo wanikhwaska?” Yesu wakati: “Munthu munyake wanikhwaska, chifukwa namanya kuti nkhongono zafumamo mwa ine.” (Luka 8:45, 46) Nadi, nkhongono za Yesu zikafumamo mwa iyo apo mama yura wakachira.
Pakuwona kuti wamanyikwa, mwanakazi yura wakajikama panthazi pa Yesu, wakawopa na kumbwambwantha. Wakayowoya pamaso pa ŵanthu wose ulwari uwo wakaŵa nawo kweniso kuti wachira. Yesu wakamupembuzga, wakati: “Wamwana, chipulikano chako chakuchizga. Luta mu mtende, ndipo uchizgike ku ulwari wako wakofya.”—Mariko 5:34.
Apa vikulongolerathu kuti munthu uyo Chiuta wali kusora kuti wazakaŵe mulongozgi wa charu chapasi, ngwalusungu, wakughanaghanira ŵanthu, kweniso wali na nkhongono zakuŵawovwilira.
Manyani Vinandi
Kasi Masuzgo Ghamalenge?
Baibolo likutiphalira kuti Chiuta wakutinkha vinthu vyambura urunji ndipo wakupwelelera nadi ŵanthu. Kasi mukujipulika wuli?

robotstxt: allowed

filter: keep


text:
‘Ŵikani Maghanoghano Ghinu pa Vinthu vya Kuchanya’
‘Ŵikani maghanoghano ghinu pa vinthu vya kuchanya, pa vinthu vya charu chapasi chara.’—KOL. 3:2.
1, 2. (a) Ntchivichi icho chikulongora kuti mpingo wakwambilira wa Kolose ukaŵa pa ngozi? (b) Kasi mpositole Paulosi wakaŵapa ulongozgi wuli?
MPINGO wakwambilira wa Kolose ukaŵa pa ngozi. Ŵanji ŵakambiska mphatukano mu mpingo, ŵakakoseranga pa Dango la Mozesi. Ŵanji ŵakasambizganga vinjeru vya ŵanthu ŵambura kusopa Chiuta. Mwachiyelezgero ŵakatenge Ŵakhristu ŵajinorenge mwakujumphizga. Kuti wasuske visambizgo vyautesi ivi, mpositole Paulosi wakaŵalembera kalata Ŵakhristu ŵa mu Kolose ya kuŵakhozga na kuŵachenjezga. Iyo wakati: ‘Chenjerani kuti paŵavye munthu wamukorani nga ni nyama, kwizira mu vinjeru vya charu na upusikizgi wawaka, kwakuyana na maluso gha ŵanthu, kwakuyana na vinthu vyakwambilira vya charu, kuti kwakuyana na Khristu chara.’—Kol. 2:8.
2 Usange Ŵakhristu ŵakuphakazgika aŵa ŵaŵikenge maghanoghano ghawo pa ‘vinthu vyakwambilira vya charu,’ mphanyi ŵakalongora kuti ŵakusulako chiponosko cha Yehova. (Kol. 2:20-23) Kuti waŵawovwire kuvikilira ubwezi wawo na Chiuta, Paulosi wakaŵachiska kuti: ‘Ŵikani maghanoghano ghinu pa vinthu vya kuchanya, pa vinthu vya charu chapasi chara.’ (Kol. 3:2) Nadi, ŵabali ŵa Khristu aŵa ŵakeneranga kukumbuka chiharo chawo chambura kwanangika icho ‘chikasungikira iwo kuchanya.’—Kol. 1:4, 5.
3. (a) Kasi Ŵakhristu ŵakuphakazgika ŵali na chigomezgo wuli? (b) Kasi mu nkhani iyi tidumbiskanenge mafumbo wuli?
3 Lero napo, Ŵakhristu ŵakuphakazgika ŵakuŵika maghanoghano ghawo pa Ufumu wa Chiuta ndiposo pa chigomezgo chawo cha kuŵa “ŵahaliri ŵamoza na Khristu” kuchanya. (Rom. 8:14-17) Kasi mazgu gha Paulosi ghakuŵakhwaska awo ŵali na chigomezgo cha kuzakakhala pano pa charu chapasi? Kasi ŵa “mberere zinyake” ŵangaŵika wuli maghanoghano ghawo pa ‘vinthu vya kuchanya’? (Yoh. 10:16) Kasi tingasanga vyandulo wuli para tingaghanaghanirapo chiyelezgero cha ŵanthu ŵakugomezgeka ŵakale nga ni Abrahamu na Mozesi, awo nangauli ŵakasuzgikanga kweni ŵakaŵika maghanoghano ghawo pa vinthu vya kuchanya?
KASI KUŴIKA MAGHANOGHANO GHITHU PA VINTHU VYA KUCHANYA CHIKUNG’ANAMURACHI?
4. Kasi ŵa mberere zinyake ŵangalongora wuli kuti ŵakuŵika maghanoghano ghawo pa vinthu vya kuchanya?
4 Nangauli ŵa mberere zinyake ŵalije chigomezgo cha kuluta kuchanya, kweni ŵangaŵika maghanoghano ghawo pa vinthu vya kuchanya. Kasi ŵangachita wuli nthena? Ŵakwenera kuŵika Yehova Chiuta na vinthu vya Ufumu pakwamba mu umoyo wawo. (Luka 10:25-27) Pa nkhani iyi, Khristu ntchakuwonerapo chiwemi. (1 Pet. 2:21) Ŵakhristu ŵakwambilira ŵakazingilizgika na visambizgo vyautesi, vinjeru vya ŵanthu, na kutemwa vinthu vyakuthupi. Mazuŵa ghano napo, tazingilizgika na vinthu ivi mu charu cha Satana. (Ŵazgani 2 Ŵakorinte 10:5.) Nga ni Yesu, tikwenera kuchenjera chomene na vinthu ivi ivyo vingananga umoyo withu wauzimu.
5. Kasi tingajisanda wuli kuti timanye umo tikuwonera vinthu vyakuthupi?
5 Kasi nase tamba kuwona vinthu vyakuthupi nga umo charu chikuviwonera? Ivyo tikughanaghana ndiposo kuchita vikulongora ivyo tikutemwa. Yesu wakati: “Uko kuli usambazi wako, ndiko mtima wako uŵengeso.” (Mat. 6:21) Tikwenera kujisanda nyengo zose kuti timanye ivyo tamba kutemwa. Jifumbani kuti: ‘Kasi nkhughanaghana waka vinthu vyakukhwaskana na ndalama? Kasi kanandi nkhughanaghana waka vya kendeskero ka bizinesi panji ivyo ningachita kuti niryenge makora? Kasi nkhufwilirapo kuŵika maghanoghano pa vinthu vyauzimu?’ (Mat. 6:22) Yesu wakalongora kuti awo ŵakughanaghana chomene vya ‘kujiŵikira usambazi pa charu chapasi’ umoyo wawo wauzimu ukuŵa pa ngozi.—Mat. 6:19, 20, 24.
6. Kasi tingachita wuli kuti titonde makhumbiro gha thupi?
6 Thupi lithu lambura kufikapo lingatichiska kuti tichitenge vinthu ivyo ise tikuwona kuti ni vyakukondweska. (Ŵazgani Ŵaroma 7:21-25.) Usange mzimu utuŵa wa Chiuta ungaleka kugwira ntchito mu umoyo withu, tingamba kuchita ‘milimo ya chisi.’ Yinyake mwa milimo iyi ni “kupoma vyongo mu viphikiro na kugubulizga . . . mauzaghali na ukwakwa.” (Rom. 13:12, 13) Kuti titonde ‘vinthu vya charu chapasi,’ vyeneivyo vikukondweska thupi, tikwenera kuŵika maghanoghano ghithu pa vinthu vya kuchanya. Kuti tichite nthena pakukhumbikwira kufwilirapo. Lekani mpositole Paulosi wakati: ‘Nkhutchaya thupi lane ndipo nkhulilongozga nga ni muzga.’ (1 Kor. 9:27) Nadi, tikwenera kuŵikapo mtima kuti tilutilire kuŵa pa chiphalizgano cha ku umoyo. Tiyeni tiwone ivyo ŵanthu ŵaŵiri ŵakugomezgeka ŵa mu nyengo yakale ŵakachita kuti ‘ŵakondweske’ Chiuta.—Heb. 11:6.
ABRAHAMU “WAKAPULIKANA NA YEHOVA”
7, 8. (a) Kasi Abrahamu na Sara ŵakakumana na masuzgo wuli? (b) Kasi Abrahamu wakaŵika maghanoghano ghake pa vichi?
7 Abrahamu wakapulikira apo Yehova wakamuphalira kuti iyo na mbumba yake ŵasamire ku Kenani. Chifukwa chakuti Abrahamu wakaŵa na chipulikano kweniso wakapulikira, Yehova wakachita nayo phangano. Wakati: “Tindikuzgore iwe uŵenge mtundu ukuru, ndikutumbikenge.” (Gen. 12:2) Ndipouli, pakajumpha vyaka vinandi pambere Abrahamu na muwoli wake, Sara, ŵandaŵe na mwana. Kasi Yehova wakaluwa layizgo lake kwa Abrahamu? Chinyakeso ntchakuti umoyo mu Kenani ukaŵa wakusuzga chomene. Abrahamu na ŵamunyumba yake ŵakasida nyumba na ŵabali ŵawo mu msumba usambazi wa Uri, ku Mesopotamiya. Ŵakenda mtunda wa makilomita 1,600 kuti ŵafike ku Kenani. Ku malo agha ŵakakhalanga mu mahema, kuzizipizga njara, na kulimbana na ŵalwani. (Gen. 12:5, 10; 13:18; 14:10-16) Ndipouli ŵakakhumba yayi kuwelera ku Uri.—Ŵazgani Ŵahebere 11:8-12, 15.
8 M’malo mwa kuŵika maghanoghano pa ‘vinthu vya charu chapasi,’ Abrahamu “wakapulikana mwa Yehova.” (Gen. 15:6) Nadi, wakaŵika maghanoghano ghake pa vinthu vya kuchanya chifukwa chakuti wakaghanaghaniranga chomene malayizgo gha Chiuta. Ntheura, Chiuta Wapachanya Nkhanira wakatumbika Abrahamu chifukwa cha chipulikano chake. Wakawoneka kwa iyo na kumuphalira kuti: ‘“Laŵiska sono kuchanya, upende nyenyezi, usange ungamanya kuzipenda.” Ndipo wakati kwa iye, “Ntheura ndimo tiyiŵirenge mphapu yako.”’ (Gen. 15:5) Mazgu agha ghakwenera kuti ghakamukhozga chomene. Nyengo yiliyose para Abrahamu walaŵiska nyenyezi wakakumbukanga layizgo la Yehova lakuti wandaniskenge mphapu yake. Ndipo nyengo ya Chiuta yikati yakwana, Abrahamu wakababa muhaliri, nga umo wakalayizgikira.—Gen. 21:1, 2.
9. Kasi Abrahamu tingamuyezga wuli apo tikuteŵetera Chiuta?
9 Nase tikulindilira kuti malayizgo gha Chiuta ghafiskike nga umo vikaŵira na Abrahamu. (2 Pet. 3:13) Usange tikuŵika maghanoghano ghithu pa vinthu vya kuchanya chara, tiwonenge nga kuti malayizgo gha Chiuta ghakuchedwa ndipo tingamba kusulako milimo yithu yauzimu. Mwachiyelezgero, kasi kumanyuma mukasida vinthu vinyake kuti muchite upayiniya panji uteŵeti unyake wakusazgikira? Usange ni nthena, mukuwongeka chomene. Kweni kasi panyengo yasono mukuchita vichi? Kasi mukuchita vinthu nga ni Abrahamu, uyo wakachitanga vyose ivyo vikakondweskanga Yehova na kulindilira vitumbiko vya munthazi? (Heb. 11:10) Iyo “wakapulikana mwa Yehova, ndipo kwa iyo kukapimika kuti mburunji.”—Rom. 4:3.
MOZESI WAKAWONANGA “UYO NGWAMBURA KUWONEKA”
10. Kasi Mozesi wakaŵa wuli apo wakaŵa muwukirano?
10 Munyake uyo wakaŵika maghanoghano ghake pa vinthu vya kuchanya wakaŵa Mozesi. Apo wakaŵa muwukirano, “wakasambizgika mu vinjeru vyose vya Ŵaeguputo.” Agha ghakaŵa masambiro bweka chara. Mozesi wakakhalanga mu nyumba ya Faro, themba la Eguputo. Pa nyengo iyi, Eguputo ukaŵa ufumu wankhongono chomene pa charu chose chapasi. Mphake kuti chifukwa cha masambiro agha, Mozesi “wakaŵa wankhongono mu mazgu ghake na milimo.” (Mil. 7:22) Ghanaghanirani waka mwaŵi uwo iyo wakaŵa nawo. Ndipouli, Mozesi wakaŵika maghanoghano ghake pa chinthu chakuzirwa chomene, icho nkhuchita khumbo la Chiuta.
11, 12. Kasi ni masambiro wuli agho Mozesi wakazirwiska chomene? Kasi tikumanya wuli?
11 Anyina, a Yokebedi, ŵakamusambizga za Chiuta wa Ŵahebere apo wakaŵa mwanichi. Mozesi wakazirwiskanga chomene mwaŵi wake wa kumanya Yehova kuluska usambazi. Mwantheura, wakasida usambazi wose uwo wakate wawusangenge chifukwa cha kukhala mu nyumba ya Faro. (Ŵazgani Ŵahebere 11:24-27.) Nadi, chifukwa chakuti wakasambizgika vinthu vyauzimu na kuŵa na chipulikano mwa Yehova, Mozesi wakaŵika maghanoghano ghake pa vinthu vya kuchanya.
12 Mozesi wakasambira masambiro ghapachanya chomene gha ku charu. Kweni kasi wakaghagwiliskira ntchito kuti wasange ntchito yapachanya, kumanyikwa, na usambazi mu Eguputo? Yayi. Wachitenge nthena, mphanyi wakakana chara ‘kuchemeka mwana wa mwana mwanakazi wa Faro, wakasankha kuyuzgika pamoza na ŵanthu ŵa Chiuta, m’malo mwa vyakukondweska vya nyengo yichoko waka vya kwananga.’ Apa vikulongolerathu kuti Mozesi wakagwiliskira ntchito masambiro ghake ghauzimu kuti wachite khumbo la Yehova.
13, 14. (a) Kasi ntchivichi icho chikawovwira Mozesi kuti waŵe wakwenelera kuchita mulimo uwo Yehova wakamupa? (b) Nga ni Mozesi, kasi nase tikukhumbikwira kuchita vichi?
13 Mozesi wakatemwanga chomene Yehova na ŵanthu ŵake. Apo wakaŵa na vyaka 40, Mozesi wakaghanaghananga kuti ngwakunozgeka kufwatura ŵanthu ŵa Chiuta ku wuzga ku Eguputo. (Mil. 7:23-25) Ndipouli, pambere Yehova wandamupe mulimo uwu, Mozesi wakakhumbikwiranga kuti wasambire kujiyuyura, kuzika, na kujikora. (Zinth. 15:33) Mozesi wakeneranga kusambizgika kuti waŵe wakunozgeka kuzizipizga viyezgo na masuzgo. Wakati waŵa muliska kwa vilimika 40, wakasambira mikhaliro yakukondweska Chiuta iyi.
14 Kasi Mozesi wakasambizgika nadi apo wakaŵa muliska? Enya. Mazgu gha Chiuta ghakuti Mozesi ‘wakaŵa wakuzika chomene kwakuluska wose awo ŵakaŵa pa charu.’ (Maŵa. 12:3) Wakasambira kujiyuyura. Mukhaliro uwu ukamovwira kuti wachitenge vinthu mwakuzika na ŵanthu ŵakupambanapambana ndiposo masuzgo ghawo. (Ex. 18:26) Nase tikukhumbikwira kuŵa na mikhaliro yauzimu iyo yingatovwira kuti tizakapone pa “suzgo yikuru” na kunjira mu charu chiphya chaurunji cha Chiuta. (Uvu. 7:14) Kasi nase tikuchita vinthu mwakuzika na ŵanthu awo ŵali na kamtima kakunjoŵe panji awo ŵakukhuŵara luŵiro? Tingachita makora usange tikupulikira ulongozgi uwo mpositole Petrosi wakapeleka ku Ŵakhristu, wakuti: ‘Chindikani ŵanthu ŵa mtundu uliwose, muŵe na chitemwa pa ŵabali wose mu chipulikano.’—1 Pet. 2:17.
UMO TINGAŴIKIRA MAGHANOGHANO GHITHU PA VINTHU VYA KUCHANYA
15, 16. (a) Chifukwa wuli ntchakukhumbikwa kuŵika maghanoghano ghithu pa vinthu vyakwenelera? (b) Chifukwa wuli Ŵakhristu ŵakwenera kuŵa na nkharo yiwemi?
15 Tikukhala mu “nyengo zinonono na zakusuzga.” (2 Tim. 3:1) Ntheura, kuti tilutilire kuŵa maso mwauzimu, tikwenera kuŵika maghanoghano ghithu pa vinthu vyakwenelera. (1 Tes. 5:6-9) Tiyeni tiwone nthowa zitatu izo tingachitira nthena mu umoyo withu.
16 Nkharo yithu: Petrosi wakamanyanga kuti ntchakukhumbikwa kuŵa na nkharo yiwemi. Iyo wakati: ‘Sungilirani makhaliro ghinu ghawemi pakati pa mitundu, kuti ŵapeleke uchindami kwa Chiuta chifukwa cha milimo yinu yiwemi yeneiyo iwo mbakaboni ŵakuwona na maso.’ (1 Pet. 2:12) Kwali tili pa nyumba, ku ntchito, ku sukulu, tikuseŵera, kwali tili mu upharazgi, tikuchita vyose ivyo tingafiska kuti tipeleke uchindami kwa Yehova kwizira mu nkharo yithu yiwemi. Mbunenesko kuti chifukwa chakuti tili ŵambura kufikapo, tose tikubudiska nyengo zinyake. (Rom. 3:23) Kweni usange tikulutilira ‘kurwa nkhondo yiwemi ya chipulikano,’ tingatonda thupi lithu lambura kufikapo.—1 Tim. 6:12.
17. Kasi tingachita wuli kuti tiŵe na kaghanaghaniro ako Khristu Yesu wakaŵa nako? (Wonani chithuzithuzi chakwamba.)
17 Kaghanaghaniro kithu: Chinyake icho chikuyanako chomene na kuŵa na nkharo yiwemi nkhuŵa na kaghanaghaniro kawemi. Mpositole Paulosi wakati: “Muŵenge na kaghanaghaniro aka, keneako Khristu Yesu nayo wakaŵa nako.” (Fil. 2:5) Kasi Yesu wakaŵa na kaghanaghaniro wuli? Wakaŵa wakujiyuyura. Chifukwa chakuti wakaŵa wakujiyuyura, wakaŵa wakujipeleka pakuchita uteŵeti wake. Mulimo wa kupharazgira ŵanji makani ghawemi gha Ufumu wa Chiuta ndiwo ukaŵa wakuzirwa chomene kwa iyo. (Mrk. 1:38; 13:10) Yesu wakazirwiskanga chomene Mazgu gha Chiuta. (Yoh. 7:16; 8:28) Wakasambiranga Malemba Ghakupatulika mwakufwilirapo, ntheura wakaghazunuranga, kughavikilira, na kughalongosora. Usange tili ŵakujiyuyura kweniso ŵamwamphu mu uteŵeti withu ndiposo pakusambira Baibolo patekha, tiŵenge na kaghanaghaniro ka Khristu.
18. Kasi tingakhozgera wuli ntchito ya Yehova?
18 Kukhozgera ntchito ya Yehova: Chilato cha Yehova ntchakuti ‘mu zina la Yesu, khongono lililose lijikame, la ŵakuchanya na ŵa pa charu chapasi.’ (Fil. 2:9-11) Nangauli Yesu wali na udindo ukuru, wakuchita khumbo la Awiske. Nase ndimo tikwenera kuchitira. (1 Kor. 15:28) Kasi tingachita wuli nthena? Tikwenera kuchita na mtima withu wose mulimo uwo tapika wa kuzgora “ŵanthu ŵa mitundu yose kuŵa ŵasambiri.” (Mat. 28:19) Kweniso tikwenera ‘kuchita icho ntchiwemi kwa wose,’ ku ŵazengezgani na ku ŵabali ŵithu ŵauzimu.—Gal. 6:10.
19. Kasi tikwenera kuŵikapo mtima kuchita vichi?
19 Tili ŵakukondwa chomene kuti Yehova wakutikumbuska kuti tiŵikenge maghanoghano ghithu pa vinthu vya kuchanya. Kuti tichite nthena tikwenera ‘kuchimbira na chizizipizgo chiphalizgano icho chaŵikika panthazi pithu.’ (Heb. 12:1) Mphanyi tose tachita vinthu “na umoyo wose nga nkhwa Yehova,” ndipo Adada ŵithu ŵa kuchanya ŵazamutipa njombe.—Kol. 3:23, 24.


text: 19 Yesu wakanjira mu Yeriko na kujumphamo.2 Sono kura kukaŵa mwanalume munyake zina lake Zakeyu. Wakaŵa mulara wa ŵakusonkheska msonkho, ndiposo wakaŵa musambazi.3 Sono iyo wakakhumbanga kuwona Yesu, kweni wakatondeka chifukwa cha mzinda, pakuti wakaŵa mufupi.4 Ntheura wakachimbira panthazi na kukwera mu khuni la mkuyu kuti wawone Yesu, chifukwa wakaŵa pafupi kujumpha mu nthowa yeneyira.5 Sono Yesu wakati wafika pa malo ghara, wakalaŵiska muchanya ndipo wakati kwa iyo: “Zakeyu, khira mwaluŵiro, pakuti muhanya uno nkhwenera kukhala mu nyumba yako.”6 Wakakhira luŵiro uku wakusekelera, ndipo wakamupokelera kuŵa mulendo wake.7 Ŵanthu ŵakati ŵawona ichi, wose ŵakamba kusinginika, ŵakati: “Waluta kukaŵa mulendo ku nyumba ya munthu wakwananga.”+8 Kweni Zakeyu wakimilira ndipo wakati kwa Fumu: “Fumu, wonani, hafu ya ivyo nili navyo nipelekenge ku ŵakavu, ndipo munthu waliyose uyo nkhamulyera* kake nimuwezgerengepo kanayi.”+9 Yesu wakati kwa iyo: “Muhanya uno chiponosko chiza mu nyumba iyi, chifukwa nayo ni mwana wa Abrahamu.10 Pakuti Mwana wa munthu wakiza kuzakapenja na kuponoska icho chikazgeŵa.”+11 Apo ŵakapulikizganga vinthu ivi, wakayowoya ntharika yinyake, chifukwa wakaŵa pafupi na Yerusalemu ndipo ŵanthu ŵakaghanaghananga kuti Ufumu wa Chiuta uwonekenge nyengo yeneyiyo.+12 Ntheura iyo wakati: “Munthu munyake wakuzirwa wakaluta ku charu chakutali+ kuti wakimikike kuŵa fumu na kuwerako.13 Pambere wandalute wakachema ŵazga ŵake 10, wakaŵapa mamina* na kuŵaphalira kuti, ‘Chitani malonda na ndalama izi m’paka nize.’+14 Kweni ŵanthu ŵa mu charu chake ŵakamutinkha ndipo ŵakatuma ŵimiliri pamanyuma pake, kukayowoya kuti, ‘Tikukhumba chara kuti munthu uyu waŵe themba lithu.’15 “Wati wimikika kuŵa fumu, wakawerako ndipo wakachema ŵazga awo wakaŵapa ndalama,* kuti wawone phindu ilo ŵasanga pa malonda.+16 Penepapo wakwamba wakafika, wakati, ‘Fumu, pa mina yinu nasangirapo mamina 10.’+17 Wakati kwa iyo, ‘Wachita makora, muzga muwemi. Pakuti wagomezgeka mu kanthu kachoko chomene, uŵe na mazaza pa misumba 10.’+18 Wachiŵiri wakiza, wakati, ‘Fumu, mina yinu yapanga mamina ghankhondi.’+19 Wakamuphaliraso uyu kuti, ‘Iwe nawe, uŵe mulaŵiliri wa misumba yinkhondi.’20 Kweni munyake wakiza, wakati, ‘Fumu, enani mina yinu iyi, nkhayisunga mu salu.21 Mwawona, nkhawopanga imwe, chifukwa ndimwe munthu munonono. Mukutora icho mukasunga yayi ndipo mukuvuna icho mundaseŵe.’+22 Wakati kwa iyo, ‘Nkhukweruzga na mazgu ghako, muzga muheni iwe. Asi ukamanya kuti ndine munthu munonono, nkhutora icho nkhaleka kusunga na kuvuna icho nkhaleka kuseŵa?+23 Ukalekerachi kuŵika ndalama yane* ku banki? Ndipo pakwiza mphanyi nayitora pamoza na yapachanya.’24 “Penepapo wakati ku awo ŵakimilira pafupi, ‘Mupokani mina na kuyipeleka kwa uyo wali na mamina 10.’+25 Kweni ŵakati kwa iyo, ‘Fumu, wali na mamina 10.’26 ‘Nkhumuphalirani kuti, waliyose uyo wali navyo wazamupika vinandi, kweni uyo walije, wazamupokeka nanga ni icho wali nacho.+27 Kweniso zani nawo kuno ŵalwani ŵane aŵa, awo ŵakakhumbanga yayi kuti ine niŵe themba lawo, ndipo muŵakomere panthazi pane.’”28 Ntheura Yesu wakati wayowoya vinthu ivi, wakadangira kukwelera ku Yerusalemu.29 Wakati wafika pafupi na Betifage na Betaniya pa phiri lakuchemeka Phiri la Maolive,+ wakatuma ŵasambiri ŵaŵiri,+30 wakati: “Lutani mu muzi uwo mukuwuwona, ndipo para mwanjira mwamusanga mwana wa mbunda ŵamukakilira, uyo munthu nanga njumoza wandakwerepo. Mukamusuture na kwiza nayo.31 Kweni usange munyake wamumufumbani kuti, ‘Kasi mukumusutulirachi?’ Mukati, ‘Fumu yikumukhumba.’”32 Ntheura awo ŵakatumika ŵakaluta ndipo ŵakamusanga nga umo wakayowoyera.+33 Kweni apo ŵakasutulanga mwana wa mbunda, ŵenecho ŵakati kwa iwo: “Kasi mukusutulirachi mwana wa mbunda?”34 Iwo ŵakati: “Fumu yikumukhumba.”35 Ŵakaluta nayo kwa Yesu, ndipo ŵakaŵika malaya ghawo ghakuwaro pa mwana wa mbunda na kumukhalikapo Yesu.+36 Apo wakendanga ŵakatandikanga malaya ghawo ghakuwaro mu nthowa.+37 Wakati wafika pa msewu wakufuma ku Phiri la Maolive, wumba wose wa ŵasambiri ukamba kusekelera na kulumba Chiuta na mazgu ghakuru chifukwa cha milimo yose yankhongono iyo ŵakawona,38 ŵakati: “Wakutumbikika ni uyo wakwiza nga ni Themba mu zina la Yehova!* Mtende uŵe kuchanya, na uchindami mu malo ghakuchanya nkhanira!”+39 Kweni Ŵafarisi ŵanyake mu mzinda ŵakati kwa Yesu: “Msambizgi, ŵalekeskani ŵasambiri ŵinu.”+40 Kweni wakazgora kuti: “Nkhumuphalirani kuti, usange aŵa ŵangakhala chete, malibwe ghachemerezgenge.”41 Ndipo wakati wafika pafupi, wakawona msumba na kuwulilira,+42 wakati: “Okwe, muhanya uno uŵenge kuti wamanya vinthu vyamtende . . . kweni sono vyabisika ku maso ghako.+43 Chifukwa mazuŵa ghizenge pa iwe, apo ŵalwani ŵako ŵazamuzenga linga lakuzingilizga na makuni ghakusongoka ndipo ŵazamukuzingilizga na kukujalira vigaŵa vyose.+44 Ŵazamukutaya pasi, iwe na ŵana ŵako awo ŵali mukati mwako,+ ndipo pa iwe ŵazamulekapo chara libwe pachanya pa libwe linyake,+ chifukwa ukamanya chara nyengo ya kweruzgika kwako.”45 Ndipo wakanjira mu tempile na kwamba kuchimbizgira kuwaro awo ŵakaguliskanga vinthu,+46 wakati kwa iwo: “Kuli kulembeka, ‘Nyumba yane yiŵenge nyumba yakusoperamo,’+ kweni imwe muli kuyizgora mphanji ya ŵankhungu.”+47 Wakasambizganga zuŵa lililose mu tempile. Kweni ŵalara ŵa ŵasembe, ŵalembi, na ŵalaraŵalara ŵa ŵanthu ŵakakhumbanga kumukoma,+48 ndipouli, ŵakasanga yayi nthowa yakumukomera, pakuti ŵanthu wose ŵakakhalanga pafupi na iyo kuti ŵamupulike.+


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Natani wachenya Davide (1-15a)
-
Mwana wa Batisheba wafwa (15b-23)
-
Batisheba wababa Solomoni (24, 25)
-
Msumba wa Raba wa Ŵaamoni wapokeka (26-31)
12 Penepapo Yehova wakatuma Natani+ kwa Davide. Natani wakafika kwa Davide,+ wakati: “Mu msumba unyake mukaŵa ŵanthu ŵaŵiri, yumoza musambazi munyake mukavu.
2 Munthu musambazi yura wakaŵa na mberere na ng’ombe, zinandi chomene.+
3 Kweni munthu mukavu wakaŵavya kalikose padera pa kamberere kanakazi kamoza, ako wakagura.+ Wakakapweleleranga, kakakulira pamoza nayo na ŵana ŵake. Kakaryanga chakurya chichoko waka icho wakaŵa nacho, kakamwanga mu nkhombo yake, na kugona mu mawoko ghake. Kakaŵa nga ni mwana msungwana kwa iyo.
4 Mbwenu kukiza mulendo kwa munthu musambazi, kweni wakakhumba chara kutorapo mberere panji ng’ombe yake kuti wanozgere chakurya mulendo uyo wakiza kwa iyo. M’malo mwake, wakatora kamberere ka munthu mukavu na kunozgera chakurya mulendo uyo wakiza kwa iyo.”+
5 Penepapo Davide wakakwiya chomene na munthu uyo, wakati kwa Natani: “Nadi pano Yehova wamoyo,+ munthu uyo wakachita ichi wakwenera kufwa.
6 Pa kamberere kara walipirepo kanayi,+ chifukwa wakachita ichi kwambura chiwuravi.”
7 Natani wakati kwa Davide: “Munthu uyu ndimwe. Yehova Chiuta wa Israyeli wakuti: ‘Nkhakuphakazga iwe kuŵa themba pa Israyeli,+ ndipo nkhakuthaska mu woko la Sauli.+
8 Nkhakhumbanga kukupa nyumba ya fumu yako+ na kuŵika ŵawoli ŵa fumu yako+ mu mawoko ghako, ndipo nkhakupa nyumba ya Israyeli na ya Yuda.+ Usange ivi vyanguŵa vyakukwana yayi, nanguŵa wakunozgeka kukupaso vinyake.+
9 Chifukwa wuli wapepura mazgu gha Yehova pakuchita icho ntchiheni mu maso ghake? Uriya Muhiti wamukoma na lupanga.+ Kufuma apo, watora muwoli wake kuŵa muwoli wako+ wati wamukoma mfumu wake na lupanga lwa Ŵaamoni.+
10 Sono lupanga lufumengepo chara pa nyumba yako+ chifukwa wanipepura, watora muwoli wa Uriya Muhiti kuŵa muwoli wako.’
11 Yehova wakuti: ‘Wona nkhukukhizgira soka lakufuma mu nyumba yako.+ Nitorenge ŵawoli ŵako wamwene ukuwona na kuŵapeleka kwa mwanalume munyake,+ ndipo wagonenge na ŵawoli ŵako dazi lili nyee.+
12 Nangauli iwe ukachitira ku ubende,+ ine nichitirenge ichi pamaso pa Israyeli yose, dazi lili nyee.’”
13 Penepapo Davide wakati kwa Natani: “Nanangira Yehova.”+ Natani wakati kwa Davide: “Yehova nayo wakugowokera kwananga kwako.+ Ufwenge yayi.+
14 Kweni pakuti wayuyura chomene Yehova pa nkhani iyi, mwana uyo wababika kwa iwe wafwenge nadi.”
15 Pamanyuma Natani wakawelera ku nyumba yake.
Penepapo Yehova wakatimba mwana uyo muwoli wa Uriya wakababira Davide, wakalwara.
16 Davide wakaŵeya Chiuta waunenesko kuti wawovwire msepuka. Kufuma apo, wakamba kuziŵizga kurya, wakanjiranga na kugona pa fuvu usiku wose.+
17 Ntheura ŵalara ŵa nyumba yake ŵakimilira, ŵakayezga kumuwuska pasi, kweni wakakana ndipo wakaryanga nawo chara.
18 Pa zuŵa la 7 mwana wakafwa, kweni ŵateŵeti ŵa Davide ŵakawopanga kumuphalira kuti mwana wafwa. Ŵakati: “Apo mwana wakaŵa wamoyo tikayowoya nayo, ndipo wakatipulika chara. Ntheura timuphalirenge wuli kuti mwana wafwa? Mbwenu wangachita chinthu chiheni chomene.”
19 Davide wakati wawona kuti ŵateŵeti ŵake ŵakuphwepwerezgana, wakamanya kuti mwana wafwa. Ntheura Davide wakati ku ŵateŵeti ŵake: “Kasi mwana wafwa?” Iwo ŵakati: “Enya, wafwa.”
20 Penepapo Davide wakawuka pa fuvu. Wakageza, kuphakara mafuta,+ na kusintha vyakuvwara. Wakaluta ku nyumba+ ya Yehova na kusindama. Pamanyuma, wakaluta ku nyumba yake, wakapempha kuti ŵize na chakurya, ndipo wakarya.
21 Ŵateŵeti ŵake ŵakati kwa iyo: “Kasi mwachitirachi nthena? Apo mwana wakaŵa wamoyo, mukaliranga na kuziŵizga kurya. Kweni mwana wati ifwe waka, mwawuka na kurya chakurya.”
22 Iyo wakati: “Apo mwana wakaŵa wamoyo nkhaliranga na kuziŵizga kurya,+ chifukwa nkhatenge, ‘Ni njani wakumanya, panyake Yehova wanichitirenge lusungu na kumuleka wamoyo mwana?’+
23 Sono pakuti mwana wafwa, niziŵizgirechi kurya? Kasi ningamuwezgako?+ Ine nilutenge kwa iyo,+ kweni iyo wawelerenge kwa ine chara.”+
24 Davide wakasanguluska muwoli wake Batisheba.+ Wakanjira kwa iyo na kugona nayo. Mwanakazi yura wakababa mwana msepuka, ndipo wakathyika zina lakuti Solomoni.+ Yehova wakamutemwa,+
25 ndipo wakatuma mazgu mwa Natani+ ntchimi kuti ŵamuthye zina lakuti Yedidiya, chifukwa cha Yehova.
26 Yowabu wakalutilira kurwa na Raba+ wa Ŵaamoni,+ ndipo wakapoka msumba wauthemba.+
27 Ntheura Yowabu wakatuma mathenga kwa Davide, wakati: “Natimbana na Raba,+ ndipo napoka msumba wa maji.
28 Sono wunganyani ŵankhondo ŵakukhalako, mujinthe msasa kwimikana na msumba na kuwupoka. Para mwatondeka, ndine niwupokenge msumba uwu, ndipo nilumbikenge ndine.”
29 Ntheura Davide wakawunganya ŵankhondo wose, ŵakaluta kukarwa na Raba na kuwupoka.
30 Davide wakavura mphumphu ya Malikamu ku mutu. Uzito wa mphumphu yira ukaŵa talente limoza la golide, pamoza na malibwe ghakuzirwa, ndipo yikaŵikika pa mutu wa Davide. Wakatoraso vinthu+ vinandi mu msumba.+
31 Wakafumiska ŵanthu awo ŵakaŵa mwenemura, wakaŵapa mulimo wa kucheka malibwe, wakaŵapa viteŵetero vyavisulo vyakuthwa na mbavi zavisulo, kweniso wakaŵawumbiskanga njerwa. Ivi ndivyo wakachitira misumba yose ya Ŵaamoni. Paumaliro Davide na ŵankhondo wose ŵakawelera ku Yerusalemu.
Tumizgani
Tumizgani
2 Samuyeli 12
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=10&Chapter=12&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D10%26Chapter%3D12%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Nkhani Nambara 115: Paradiso Muphya Pano pa Caru Capasi
Wona makuni ghatali, maluŵa ghakutowa na mapiri ghatali. Kasi apa mphakutowa yayi? Wona nyiska iyo yikuryera pa woko la musepuka. Wonani nkharamu na ŵakavalo (mahaci), vyose vili pa malo apo pali utheka. Kasi ungatemwa kukhala mu nyumba iyo yingaŵa pa malo ghanthena agha?
Ciuta wakukhumba kuti uzakakhale na umoyo wamuyirayira mu paradiso pano pa caru capasi. Iyo wakukhumba yayi kuti usuzgikenge na vyakuŵinya ivyo ŵanthu ŵakusuzgika navyo lero. Pano pali layizgano ilo Baibolo likuphalira awo ŵazamukhala mu paradiso muphya: ‘Ciuta wazamuŵa nawo. Nyifwa yizamuŵakoso yayi; panji nesi kulira panji vyakuŵinya. Vyakale vyose vizamumara.’
Yesu wazamuwoneseska kuti vinthu vyose viwemi ivi vizakacitike. Kasi ukumanya apo vizamucitikira? Nadi, vizamucitika para Yesu wazakatozga caru capasi na kuwuskapo uheni wose na ŵanthu ŵaheni. Kumbuka kuti apo Yesu wakaŵa pano pa caru capasi, wakacizga matenda ghaliyose, ndiposo wakawuska ŵanthu ŵakufwa. Yesu wakacita ivi kuti walongore ivyo wazamucita munthazi pa caru cose capasi apo wazamuwusa nga ni Fumu ya Ufumu wa Ciuta.
Aghanaghanira waka umo umoyo uzamuŵira wakukondweska mu paradiso muphya uyo wazamuŵa pano pa caru capasi! Yesu, pamoza na ŵanthu ŵanyake awo wali kuŵasankha ŵazamuwusanga kucanya. Ŵazamupwelelera ŵanthu wose pano pa caru capasi na kuwona kuti waliyose ngwakukondwa. Tisambirenge ivyo tikwenera kucita kuti Ciuta wazakatipe umoyo wamuyirayira mu paradiso wake muphya.
Civumbuzi 21:3, 4; 5:9, 10; 14:1-3.
Mafumbo
- Kasi Baibolo likulongora kuti tizamusangwa na vici mu Paradiso pa caru capasi?
- Kasi Baibolo likulayizga vici ku ŵanthu awo ŵazamukhala mu Paradiso?
- Kasi mphauli apo Yesu wazamuwoneseska kuti vinthu viwemi ivi vikucitika?
- Apo Yesu wakaŵa pano pa caru capasi, kasi wakacitaci kulongora ivyo wazamucita para wazamuŵa Fumu ya Ufumu wa Ciuta?
- Kasi Yesu na ŵanthu ŵanyake awo wazamuwusa nawo kucanya ŵazamuwoneseska kuti pa caru pali vici?
Mafumbo ghanyake
- Ŵazgani Civumbuzi 5:9, 10.
Cifukwa wuli tili na cigomezgo kuti awo ŵazamuwusa pa caru capasi mu Muwuso wa Vilimika 1,000 ŵazamuŵa mafumu na ŵasofi ŵalusungu ndiposo ŵacitemwa? (Efe. 4:20-24; 1 Pet. 1:7; 3:8; 5:6-10)
- Ŵazgani Civumbuzi 14:1-3.
Kasi fundo yakuti zina la Ŵadada na la Mwanamberere ghali kulembeka pa visko vya ŵa 144,000 yikung’anamuraci? (1 Kor. 3:23; 2 Tim. 2:19; Civ 3:12)
Manyani Vinandi
Kasi Ufumu wa Chiuta Uzamuchita Vichi?
Manyani ivyo Ufumu wa Chiuta uzamuchita pa charu chapasi.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Malibwe ghanyake ghapangikaso (1-4)
-
Mozesi wawona uchindami wa Yehova (5-9)
-
Phangano lalongosorekaso (10-28)
-
Chisko cha Mozesi chikugadima (29-35)
34 Yehova wakati kwa Mozesi, “Uŵaje malibwe ghaŵiri ghakuyana na malibwe ghakwamba ghara.+ Ine nilembenge pa malibwe agha mazgu agho ghakaŵa pa malibwe ghakwamba+ agho ukaswa.+
2 Unozgeke kuti namachero mulenjilenji uzakakwere ku Phiri la Sinayi ndipo uzakawonekere pamaso pane, pachanya pa phiri.+
3 Kweni kuzakakwera na munthu waliyose yayi, ndipo mu phiri mungazakawonekanga munthu waliyose yayi. Nanga ni mberere panji ng’ombe kuzakaziryeska pafupi na phiri ili chara.”+
4 Ntheura Mozesi wakaŵaja malibwe ghaŵiri ghapapati ghakuyana na malibwe ghakwamba ndipo wakawuka mulenjilenji na kukwera Phiri la Sinayi, nga umo Yehova wakamuphalilira. Mu woko lake wakayegha malibwe ghaŵiri ghapapati.
5 Yehova wakakhira+ mu bingu na kwimilira nayo pafupi penepara na kupharazga zina la Yehova.+
6 Yehova wakajumpha panthazi pake na kupharazga kuti: “Yehova, Yehova, Chiuta walusungu+ na wachiwuravi,+ wakukalipa luŵiro chara,+ wakuzara na chitemwa,+ na unenesko.+
7 Wakulongora lusungu ku vikwi,+ wakugowokera ubudi, uheni, na kwananga,+ kweni waliyose uyo wali na mulandu wamulekenge waka yayi kwambura kumulanga.+ Wakulanga ŵana na ŵazukuru chifukwa cha kwananga kwa ŵawiskewo m’paka ku muwiro wachitatu na muwiro wachinayi.”+
8 Nyengo yeneyiyo Mozesi wakajikama na kusindamira chisko pasi.
9 Wakati: “A Yehova, usange sono nasanga uwemi pamaso pinu, nkhumuŵeyani a Yehova, mwende nase pakati pithu,+ nangauli ndise ŵanthu ŵa singo yinonono,+ mutigowokere ubudi withu na kwananga kwithu,+ ndipo mutiwone nga ni chuma chinu.”
10 Chiuta wakazgora kuti: “Wona, nkhuchita phangano ili: Nichitenge vyakuzizwiska pamaso pa ŵanthu ŵako wose vyakuti vindachitikepo nakale pa charu chose chapasi, panji pakati pa mitundu yose.+ Ŵanthu wose awo mukukhala nawo pafupi ŵawonenge mulimo wa Yehova, chifukwa nimuchitiraninge chinthu chakofya.+
11 “Sungilirani ivyo nkhumuphalirani muhanya uno.+ Nichimbizgenge pamaso pinu Ŵaamori, Ŵakenani, Ŵahiti, Ŵaperizi, Ŵahivi, na Ŵayebusi.+
12 Chenjerani kuti muleke kukachita phangano na ŵanthu ŵa mu charu icho mukuya,+ chifukwa chingakaŵa chipingo kwa imwe.+
13 Kweni mukabwangandure majotchero ghawo, mukawiskire pasi vipilara vyawo vyakupatulika, ndipo mukadumulire pasi vimakuni vyawo vyakupatulika.+
14 Mungakasindamiranga chiuta munyake chara,+ chifukwa Yehova ni Chiuta uyo wakumanyikwa kuti wakukhumba ŵanthu ŵasopenge iyo pera. Iyo ni Chiuta uyo wakukhumba kuti ŵanthu ŵasopenge iyo pera.+
15 Chenjerani kuti muleke kukachita phangano na ŵanthu ŵa mu charu icho mukuya, chifukwa para ŵakuchita uzaghali na ŵachiuta ŵawo na kupeleka sembe kwa ŵachiuta ŵawo,+ munyake wamumuchemani ndipo imwe mwamurya sembe yake.+
16 Penepapo mwamutorako nadi ŵana ŵawo ŵasungwana na kuŵapeleka ku ŵana ŵinu ŵanalume,+ ndipo ŵana ŵawo ŵasungwana ŵamuchita uzaghali na ŵachiuta ŵawo na kuchitiska ŵana ŵinu ŵanalume kuchita uzaghali na ŵachiuta ŵawo.+
17 “Mungapanganga ŵachiuta ŵa visulo vyakusongonora chara.+
18 “Musungenge Chiphikiro cha Vingwa Vyambura Nthukumusi.+ Nga umo nkhamuphalilirani, muryenge chingwa chambura nthukumusi. Muchitenge ichi mazuŵa 7 pa nyengo yakutemeka mu mwezi wa Abibu,+ chifukwa mwezi wa Abibu ndiwo mukafumira mu Eguputo.
19 “Mwana mwanalume waliyose wakwamba kubabika ngwane,+ kwali ni mwana wakwamba wa ng’ombe panji mberere.+
20 Mwana wakwamba wa mbunda mumuwomborenge na mberere. Para mundamuwombore, muphyore singo yake. Mwana mwanalume waliyose wakwamba wa ŵana ŵinu mumuwomborenge.+ Munthu waliyose wangizanga mawoko ghawaka chara pamaso pane.
21 “Mugwirenge ntchito mazuŵa 6, kweni pa zuŵa la 7 mupumurenge.+ Mupumurenge nanga mungaŵa mu nyengo ya kulima panji ya vuna.
22 “Musungenge Chiphikiro cha Masabata na vipambi vyakwamba kucha vya tirigu uyo mwavuna. Muchitengeso Chiphikiro cha Kulonga paumaliro wa chaka.+
23 “Katatu pa chaka, ŵanalume wose pakati pinu ŵakawonekenge pamaso pa Fumu yaunenesko, Yehova, Chiuta wa Israyeli.+
24 Pakuti namuchimbizga mitundu pamaso pinu,+ na kusanuzga chigaŵa chinu, pamuŵavya uyo wamudokera charu chinu pa nyengo iyo mukukwera kukawona chisko cha Yehova Chiuta winu katatu pa chaka.
25 “Ungapelekanga chara ndopa za sembe yane pamoza na chinthu chilichose chakusazgako nthukumusi.+ Sembe ya chiphikiro cha Paska yingasungikanga m’paka mulenji yayi.+
26 “Vipambi viwemi chomene vyakwamba kucha vya mu munda winu mwizenge navyo ku nyumba ya Yehova Chiuta winu.+
“Mungaphikanga mwana wa mbuzi mu mkaka wa nyina chara.”+
27 Yehova wakati kwa Mozesi: “Lemba mazgu agha,+ chifukwa nkhuchita phangano na iwe na Israyeli kuyana na mazgu agha.”+
28 Ndipo Mozesi wakakhala na Yehova kwenekura mazuŵa 40, muhanya na usiku. Wakaryanga chingwa panji kumwa maji chara.+ Chiuta wakalemba pa malibwe ghapapati Malango Khumi, mazgu gha phangano.+
29 Pamanyuma Mozesi wakakhira mu Phiri la Sinayi, ndipo mu woko lake mukaŵa malibwe ghaŵiri gha Ukaboni.+ Apo Mozesi wakakhiranga mu phiri, wakamanya yayi kuti chisko chake chikagadimanga, chifukwa chakuti wakayowoya na Chiuta.
30 Aroni na Ŵaisrayeli wose ŵakati ŵawona Mozesi, ŵakasanga kuti chikumba cha chisko chake chikugadima ndipo ŵakawopa kwiza pafupi na iyo.+
31 Kweni Mozesi wakaŵachema, ntheura Aroni na ŵalongozgi wose ŵa wumba ŵakiza kwa iyo, ndipo Mozesi wakayowoya nawo.
32 Pamanyuma Ŵaisrayeli wose ŵakiza pafupi na iyo, ndipo wakaŵapa malango ghose agho Yehova wakamupa pa Phiri la Sinayi.+
33 Para Mozesi wamara kuyowoya nawo, wakadikanga chidiko pa chisko chake.+
34 Kweni para Mozesi wakuluta pamaso pa Yehova kukayowoya nayo, wakawuskangako chidiko m’paka wafumepo.+ Pamanyuma wakafumanga na kuvumbulira Ŵaisrayeli malango agho wapokera.+
35 Ŵaisrayeli ŵakawona kuti chikumba cha chisko cha Mozesi chikugadima. Mozesi wakadikiskaso chisko chake na chidiko m’paka apo wakanjira kukayowoya na Chiuta.+
Tumizgani
Tumizgani
Ekisodo 34
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=2&Chapter=34&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D2%26Chapter%3D34%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 24 Pa zuŵa lakwamba la sabata, ŵakaluta mulenjilenji ku dindi,* ŵakayegha vyakununkhira ivyo ŵakanozga.+2 Kweni ŵakasanga kuti libwe lakunkhuzgikira pamphepete pa dindi.*+3 Ndipo ŵakati ŵanjiramo ŵakalisanga chara thupi la Fumu Yesu.+4 Uku ŵachali kutindikika, wonani, ŵanalume ŵaŵiri awo ŵakavwara vyakuvwara vyakugabuka ŵakimilira pafupi na iwo.5 Ŵanakazi ŵara ŵakatenthema na kulazgira pasi visko vyawo, ntheura ŵanalume ŵara ŵakati kwa iwo: “Chifukwa wuli mukupenja uyo ngwamoyo pakati pa ŵakufwa?+6 Wali muno chara, kweni wawuskika. Kumbukani ivyo wakamuphalirani apo wakaŵa mu Galileya.7 Wakati Mwana wa munthu wakwenera kupelekeka ku ŵanthu ŵakwananga ndipo ŵamupayikenge, kweni wazamuwuka pa zuŵa lachitatu.”+8 Ntheura ŵakakumbuka mazgu ghake.+9 Ndipo ŵakati ŵawerako ku dindi,* ŵakaphalira vinthu vyose ivi ŵasambiri ŵake 11 na ŵanyake wose.+10 Ŵanakazi aŵa ŵakaŵa Mariya wa ku Magadala, Yohana, na Mariya nyina wa Yakobe. Ndiposo ŵanakazi ŵanyake wose awo ŵakaŵa nawo ŵakaphaliranga ŵapositole vinthu ivi.11 Kweni mazgu agha ghakawoneka kuŵa ghawaka ku ŵasambiri ndipo ŵakaŵagomezga chara ŵanakazi aŵa.12 Kweni Petrosi wakawuka na kuchimbilira ku dindi,* ndipo wakati wakotama, wakawona salu pera. Ntheura wakaluta uku wakuzizwa mu mtima wake na icho chachitika.13 Kweni wonani, pa zuŵa lira, ŵasambiri ŵaŵiri ŵakalutanga ku muzi unyake wakuchemeka Emausi, uwo ukaŵa pa mtunda wa makilomita pafupifupi 11* kufuma ku Yerusalemu.14 Ŵakadumbiskananga vinthu ivyo vikachitika.15 Sono apo ŵakayowoyanga na kudumbiskana vinthu ivi, Yesu wakiza na kulongozgana nawo,16 kweni ŵakamumanya yayi.+17 Wakati kwa iwo: “Kasi ni nkhani wuli izo mukudumbiskana uku mukwenda?” Ndipo ŵakimilira, ŵakawonekanga ŵachitima.18 Yumoza wa ŵasambiri aŵa zina lake Kileopa wakamuzgora kuti: “Kasi ndiwe mulendo ndipo ukukhala wekha mu Yerusalemu apo ukuleka kumanya* ivyo vyachitika mu mazuŵa agha?”19 Ndipo wakaŵafumba kuti: “Vinthu wuli?” Iwo ŵakati: “Vinthu vyakukhwaskana na Yesu Munazarete,+ uyo wakaŵa ntchimi yankhongono mu milimo na mazgu panthazi pa Chiuta na ŵanthu wose.+20 Kweni ŵalara ŵa ŵasembe na ŵalongozgi ŵakamupeleka ku cheruzgo cha nyifwa+ na kumukhoma pa khuni.21 Ise tikagomezganga kuti munthu uyu ndiyo wawomborenge Israyeli.+ Ndipo padera pa vinthu vyose ivi, ili ni zuŵa lachitatu kufuma apo vinthu ivi vikachitikira.22 Nakuti ŵanakazi ŵanyake kufuma pakati pithu nawo ŵangutizizika, chifukwa ŵanguchelera ku dindi*+23 kweni thupi lake ŵangulisanga chara ndipo ŵangwiza na kutiphalira kuti ŵanguwonakoso mboniwoni ya ŵangelo, awo ŵanguti iyo ngwamoyo.24 Kweniso ŵanyake ŵa ise ŵanguluta ku dindi,*+ ndipo ŵangusanga kuti vili nga umo ŵanakazi ŵanguyowoyera, kweni iyo ŵangumuwona chara.”25 Sono iyo wakati kwa iwo: “Ŵambura mahara imwe na ŵazito mu mtima kugomezga vinthu vyose ivyo ntchimi zikayowoya!26 Asi chikaŵa chakwenelera kuti Khristu wakomwe na vinthu ivi+ na kunjira mu uchindami wake?”+27 Ndipo wakaŵalongosolera vinthu vyakukhwaskana na iyo ivyo vili mu Malemba, kwambira na ivyo wakalemba Mozesi kweniso Ntchimi zose.+28 Paumaliro, ŵakafika kufupi na muzi uwo ŵakalutangako, ndipo wakaŵa nga wakujumphilira.29 Kweni ŵakamuchichizga, ŵakati: “Khalani nase, chifukwa kwafipa kale ndipo zuŵa lamara.” Penepapo wakanjira na kukhala nawo.30 Ndipo apo wakaŵa nawo pa chakurya,* wakatora chingwa, wakachitumbika, wakachimenya na kwamba kuchipeleka kwa iwo.+31 Ntheura maso ghawo ghakajulika ndipo ŵakamumanya, kweni iyo wakazgeŵelekera.+32 Ndipo ŵakati kwa yumoza na munyake: “Asi mitima yithu yaphyanga apo wayowoyanga nase mu nthowa, apo watilongosoleranga makora Malemba?”33 Ndipo mu ora lenelira ŵakawuka na kuwelera ku Yerusalemu, ŵakasanga ŵapositole 11 na ŵasambiri ŵanyake awo ŵakawungana nawo,34 ŵakuti: “Fumu yili kuwuskika nadi, ndipo yanguwonekera kwa Simoni!”+35 Sono iwo nawo ŵakalongosora vinthu ivyo vikachitika mu nthowa na umo ŵakamumanyira apo wakamenya chingwa.+36 Apo ŵakayowoyanga za vinthu ivi, Yesu wakimilira pakati pawo ndipo wakati kwa iwo: “Mtende uŵe namwe.”+37 Kweni chifukwa chakuti ŵakachita wofi kweniso ŵakatenthema, ŵakaghanaghananga kuti ŵawona mzimu.38 Ntheura iyo wakati kwa iwo: “Chifukwa wuli mukusuzgika maghanoghano na kukayika mu mitima yinu?39 Wonani mawoko ghane na malundi ghane, kuti ndine. Nikhwaskani na kuwona, chifukwa mzimu ulije thupi na viwangwa nga umo mukuniwonera.”40 Ndipo apo wakayowoyanga vinthu ivi, wakaŵalongora mawoko ghake na malundi ghake.41 Kweni iwo ŵakagomezga chara chifukwa cha chimwemwe ndiposo kuzizwa, Yesu wakati kwa iwo: “Kasi muli na chakurya pano?”42 Ndipo ŵakamupa chipitika cha somba yakocha.43 Wakatora na kurya pamaso pawo.44 Sono wakati kwa iwo: “Agha ni mazgu ghane agho nkhamuphalirani apo nkhaŵa namwe,+ kuti vinthu vyose ivyo vili kulembeka mu Dango la Mozesi na mu Ntchimi na Masalimo ivyo vikuyowoya vya ine, vikwenera kufiskika.”+45 Penepapo wakajura maghanoghano ghawo kuti ŵapulikiske ng’anamuro la Malemba.+46 Ndipo wakati kwa iwo: “Ivi ndivyo vili kulembeka: kuti Khristu wazamusuzgika na kuwuka pakati pa ŵakufwa pa zuŵa lachitatu,+47 ndipo mu zina lake, uthenga wakuti ŵanthu ŵang’anamuke mtima kuti zakwananga+ zigowokereke uzamupharazgika ku mitundu yose,+ kwambira mu Yerusalemu.+48 Imwe mukwenera kuŵa ŵakaboni ŵa vinthu ivi.+49 Ndipo wonani, nizamumutumirani icho Adada ŵali kulayizga. Kweni imwe mukhale mu msumba m’paka muzakavwalikike nkhongono zakufuma kuchanya.”+50 Wakaŵalongozgera kuwaro m’paka ku Betaniya, ndipo wakawuska mawoko ghake na kuŵatumbika.51 Apo wakaŵatumbikanga, wakapatukako kwa iwo ndipo wakatolekera kuchanya.+52 Ndipo iwo ŵakamusindamira* na kuwelera ku Yerusalemu na chimwemwe chikuru.+53 Ndipo nyengo zose ŵakaŵanga mu tempile, kulumba Chiuta.+


text:
VINJERU VYAKALE IVYO VIKOVWIRA MAZUŴA GHANO
Lekani Kwenjerwa
FUNDO YA MU BAIBOLO: “Lekani kwenjerwa na umoyo winu.”
Kasi fundo njakuti wuli? Yesu ndiyo wakayowoya mazgu agha pa Upharazgi wa pa Phiri. Buku linyake lakulongosora mazgu gha mu Baibolo likuti verebu Lachigiriki ilo lili kung’anamulika kuti “kwenjerwa,” likuyowoya vya “umo munthu wakujipulikira para ni mukavu, wali na njara, panji wakukumana na masuzgo ghanyake.” Kanandi munthu uyo wakwenjerwa wakufipa mtima chomene na umo vinthu viŵirenge pa umoyo wake. Ntchiheni yayi kufipa mtima para tikusuzgikira kusanga vinthu vyakukhumbikwa pa umoyo panji kufipira mtima ŵabali ŵithu. (Ŵafilipi 2:20) Kweni pakuyowoya kuti, “lekani kwenjerwa,” Yesu wakaphaliranga ŵasambiri ŵake kuti ŵangafipanga mtima chomene yayi. Para munthu wakufipira mtima chomene vya zuŵa la machero, wangakondwa yayi mu zuŵa ilo walimo.
Kasi fundo iyi njakovwira lero? Tingachita makora kupulikira ivyo Yesu wakayowoya. Chifukwa wuli? Ŵadokotala ŵanyake ŵakuti para ŵanthu ŵakufipa mtima chomene, ŵakusuzgika maghanoghano ndipo kanandi ŵakwamba ‘kulwara vilonda vya munthumbo, nthenda ya mtima, na asima.’
Yesu wakayowoya chifukwa chakupulikikwa icho tikwenera kulekera kwenjerwa chomene. Chifukwa ntchakuti tingajisuzga waka. Iyo wakafumba kuti: “Ni njani wa imwe uyo chifukwa cha kwenjerwa wangasazgirako ora limoza ku umoyo wake?” (Mateyu 6:27) Nanga munthu wangafipa mtima chomene, wangasazgirako yayi umoyo wake nanga mphachoko waka. Nakuti kanandi vinthu ivyo tikopa vikuchitika yayi. Munthu munyake wakati: ‘Para munthu wakwenjerwa chomene na vyamunthazi, wakujisuzga waka. Chifukwa kanandi vinthu vikuŵako makora munthazi kuluska umo ise tikaghanaghaniranga.’
Kasi tingachita wuli kuti tileke kwenjerwa? Chakwamba, tikwenera kugomezga Chiuta. Chiuta wakovwira viyuni kusanga vyakurya na kutoweska maluŵa. Kasi wangatondeka kovwira ŵanthu awo ŵakumusopa na mtima wose? (Mateyu 6:25, 26, 28-30) Chachiŵiri, tikwenera kughanaghanira waka vya zuŵa ilo tafikako. Yesu wakati: “Kwenjerwa napachoko chara vya zuŵa lakulondezgapo, chifukwa zuŵa lakulondezgapo liŵenge na vyenjezgo vyake.” Kasi mukuzomerezga yayi kuti “zuŵa lililose lili na masuzgo ghake”?
Para tikupulikira ivyo Yesu wakayowoya, mbwenu tijisuzgenge yayi. Kweniso tiŵenge na mtende mu mtima, uwo Baibolo likuti “mtende wa Chiuta.”


text:
MUTU 30
Yesu na Awiske Ŵakutemwana
CHIUTA NDIYO WISKE WA YESU
YESU WALI KULAYIZGA KUTI ŴAKUFWA ŴAZAMUWUKA
Ŵayuda ŵakanenanga Yesu kuti waswa Sabata chifukwa chakuti wakachizga munthu pa zuŵa ili. Ntheura Yesu wakati: “Adada ŵakugwira ntchito m’paka sono, ndipo nane nkhulutilira kugwira ntchito.”—Yohane 5:17.
Ivyo Yesu wakachita pa Sabata vikaŵa vyakukanizgika yayi mu dango la Chiuta. Yesu wakatolera awiske kuchita milimo yiwemi, kwali nkhupharazga panji kuchizga ŵanthu. Ntheura Yesu wakachitanga viwemi zuŵa lililose. Kweni ivyo Yesu wakazgora Ŵayuda ŵara vikaŵakwiyiska chomene, ndipo ŵakakhumbanga kumukoma. Chifukwa wuli?
Ŵanthu aŵa ŵakawonanga kuti Yesu wakuswa Sabata para wakuchizga ŵanthu pa zuŵa ili. Kweniso ŵakawonanga kuti Yesu ni munthu wamuyuyuro chomene chifukwa wakati ni Mwana wa Chiuta. Ŵayuda ŵakawonanga kuti ni muyuyuro ukuru kuti Yesu wachemenge Chiuta kuti mbawiske. Ŵakaghanaghananga kuti para Yesu wakuti Yehova mbawiske ndikuti wakuyana na Chiuta. Kweni Yesu wakawopa yayi, wakaŵazgora na kuŵamanyiska kuti iyo na Chiuta ŵakaŵa paubwezi wapadera chomene. Yesu wakati: “Awiske ŵakumutemwa Mwana ndipo ŵakumulongora vinthu vyose ivyo iwo ŵakuchita.”—Yohane 5:20.
Chiuta ndiyo wakupeleka umoyo. Wakapa ŵanthu ŵanyake nkhongono zakuwuskira ŵanthu ŵakufwa. Yesu wakalutizga kuti: “Pakuti umo Awiske ŵakuwuskira ŵakufwa na kuŵazgora ŵamoyo, Mwana nayo wakuŵazgora ŵamoyo awo wakhumba.” (Yohane 5:21) Ili ni layizgo liwemi nadi chifukwa likutipa chigomezgo chakuti ŵakufwa ŵazamuwuka. Nanga ni sono nthena, Mwana wakuwuska ŵanthu awo mbakufwa mwauzimu. Lekani Yesu wakati: “Waliyose uyo wakupulika mazgu ghane na kugomezga Uyo wakanituma, wali na umoyo wamuyirayira, ndipo weruzgikenge chara, kweni wafuma ku nyifwa kuya ku umoyo.”—Yohane 5:24.
Pa nyengo iyi, Yesu wakaŵa kuti wandawuskepo munthu waliyose wakufwa kweni wakaphaliranga ŵanthu ŵara kuti chiwuka chizamuŵako nadi. Yesu wakati: “Ora likwiza ilo wose awo ŵali mu madindi ŵazamupulika mazgu ghake na kufumira kuwaro.”—Yohane 5:28, 29.
Nangauli Yesu wakachitanga milimo yankhongono, kweni wakayowoya kuti wakaŵa pasi pa Chiuta. Iyo wakati: “Palije kanthu nanga nkhamoza ako ningachita panekha. . . . nkhupenja khumbo lane chara, kweni khumbo la uyo wakanituma.” (Yohane 5:30) Ndipouli, Yesu wakati wali na ntchito yikuru mwakuti wafiske khumbo la Chiuta. Kumanyuma kose uku wakaŵa kuti wandaphalirepo ŵanthu za ntchito iyi. Kweni awo ŵakasuskanga Yesu ŵakaŵa na ukaboni wakukwana wakuti ivyo Yesu wakachitanga vikafumanga kwa Chiuta. Yesu wakaŵakumbuska kuti: “Imwe mukatuma ŵanthu kwa Yohane [Mubatizi] ndipo iyo wachitira ukaboni unenesko.”—Yohane 5:33.
Awo ŵakasuskanga Yesu ŵakwenera kuti ŵakapulikapo kale kuti vyaka viŵiri kumasinda, Yohane wakaphalira ŵalongozgi ŵa chisopa kuti pamanyuma pa iyo pizenge munthu munyake. Munthu uyu ni “Ntchimi” kweniso “Khristu.” (Yohane 1:20-25) Yesu wakaŵakumbuska umo iwo ŵakachindikiranga Yohane, uyo pa nyengo yira wakaŵa mu jele. Iyo wakati: “Nyengo yichoko waka imwe mukakhumba kusekelera chomene mu ungweru wake.” (Yohane 5:35) Yesu wakapeleka ukaboni ukuru chomene kuluska wa Yohane Mubatizi.
Yesu wakati: “Milimo iyo nkhuchita [kusazgapo kuchizga ŵanthu] yikunichitira ukaboni kuti Adada ŵakanituma.” Yesu wakayowoyaso kuti: “Adada awo ŵakanituma ŵanichitira ukaboni.” (Yohane 5:36, 37) Mwachiyelezgero, Chiuta wakachitira ukaboni Yesu apo wakabatizikanga.—Mateyu 3:17.
Ntheura awo ŵakasuskanga Yesu ŵakaŵavya pakugwenthera kuti ŵamukane. Malemba agho ŵakatenge ŵakughamanya ndigho ghakaŵachitiranga ukaboni. Yesu wakamalizga na mazgu ghakuti: “Muŵenge kuti mukamugomezga nadi Mozesi, mphanyi mwanigomezga, pakuti iyo wakalemba vya ine. Kweni usange mukuvigomezga chara ivyo iyo wakalemba, kasi mazgu ghane mughagomezgenge wuli?”—Yohane 5:46, 47.


text:
Kasi Thomas Emlyn Wakagaluka?
KASI Thomas Emlyn wakaŵa njani ndipo nchivici cikamovwira kuti wakhozgere unenesko? Kasi tingasambirako vici kwa iyo?
Kuti tizgore mafumbo agha, tiyeni tiwone ivyo vikacitika ku England na Ireland mu vyaka vya m’ma 1600 na 1700 C.E. Pa nyengo iyi, Chalichi la Angilikani ndilo likaŵa na mazaza ghanandi. Magulu gha Ciprotesitanti na ŵanthu ŵanandi ŵakakolerananga yayi na visambizgo kweniso vyakucita vya chalichi ili.
KASI THOMAS EMLYN WAKAŴA NJANI?
Thomas wakababika pa 27 Meyi, 1663 ku Stamford, Lincolnshire, England. Wakamba kupharazga mu chalichi apo wakaŵa na vyaka 19. Nyengo yikati yajumphapo wakaŵa muliska wa chalichi la mama munyake musambazi wa ku London. Kweni pamasinda, Thomas wakasamukira ku Belfast ku Ireland.
Wati wafika ku malo agha, wakaŵaso muliska wa chalichi linyake. Ndipo wakacita uliska ku malo ghanandi na ku Dublin wuwo.
CIFUKWA WULI ŴAKATENGE NGWAKUGALUKA?
Pa nyengo iyi Thomas wakaŵazganga comene Baibolo. Ivi vikapangiska kuti wambe kukayikira cisambizgo cakuti kuli Ŵaciuta Ŵatatu mwa Yumoza, nangauli ndivyo wakagomezganga pakwamba. Wakati wapenjerezga mu mabuku gha Mateyu, Maliko, Luka na Yohane, wakapulikiska kuti ŵaciuta mbatatu yayi.
Thomas, wakavumbura luŵiro yayi kuti wabowozga unenesko. Ndipouli, ŵanji mu chalichi lake ŵakazizwanga kuti para Thomas wakupharazga, wakayowoyangapo yayi vyakuti kuli ŵaciuta ŵatatu. Iyo wakamanya kuti ivyo wabowozga ŵanji ŵakoleranenge navyo yayi, lekani wakati: “Para ningavumbura ivyo nabowozga, nkhukayika usange ningalutilira kuŵa muliska.” Mu Juni 1702, ŵalara ŵaŵiri ŵa chalichi ŵakamukwenya kuti wayowoye cifukwa ico wakulekera kuzunura vya ŵaciuta ŵatatu para wakupharazga. Kweni wakaŵaphalira kuti iyo wakugomezgaso yayi vyakuti kuli ŵaciuta ŵatatu. Ndipo wakapempha kuti wafume mu chalichi lawo.
Pati pajumpha mazuŵa ghacoko waka, Thomas wakafumako ku Ireland na kuya ku England. Kweni pati pajumpha masabata 10, wakaweleraso ku Ireland kuti wakanozge vinthu vinyake na cilato cakuti para waluta ku London wakakhalirethu kwenekuko. Pa nyengo iyi wakalemba buku lakuti An Humble Inquiry Into the Scripture-Account of Jesus Christ, na cilato cakuti wakhozgere ivyo wakasambizganga. Mu buku ili wakalongosora makora malemba agho ghakuyowoya kuti Yesu ni Ciuta Wankhongonozose yayi. Ivyo wakacita apa, vikakwiyiska ŵanthu ŵa mu chalichi ilo wakaŵamo pakwamba ku Ireland. Ntheura, ŵakamujulira mulandu.
Pa Juni 14, 1703, Thomas ŵakamukaka, na kuluta nayo ku Khoti Likuru mu Dublin ku Ireland. Mu buku lake linyake wakati: “Ŵakanikaka cifukwa cakuti nkhasuska vyakuti Yesu Khristu ni Ciuta.” Pa mulandu uwu urunji pakaŵavya, cifukwa ŵakadumura kwambura mweneko kuyowoyapo. Pakudumura mulandu uwu, mabishopu 7 gha Angilikani ghakakhala pa mpando umoza na ŵeruzgi. Thomas ŵakamuzomerezga yayi kuyowoyapo kuti wajivikilire. Loya Richard Levins wakaphalira Thomas kuti, nanga ungayezgayezga wuli ayise, kako palije. Paumaliro, Mweruzgi Mulara Richard Pyne, wakaphalira khoti kuti para ŵangaleka kumusanga na mulandu “uku mabishopu ghakuwona,” ndikuti ŵeruzgi nawo ŵangakakika.
“Nkhusuzgika cifukwa ca unenesko wa Ciuta.”—Thomas Emlyn
Thomas ŵati ŵamusanga na mulandu, loya wakamuphalira kuti wawukane. Kweni Thomas wakakana. Ntheura, ŵakamujalira mu jele caka cimoza. Pakuti wakatondeka kulipira fayini, wakakhala mu jele vyaka viŵiri. Kweni mubwezi wake wakanyengelera ŵalaraŵalara ŵa khoti kuti ŵawezgeko ndalama. Ntheura ŵakamufumiska pa Julayi 21, 1705. Pakuti wakasuzgika comene, lekani wakati: “Nkhusuzgika cifukwa ca unenesko wa Ciuta.”
Pa nyengo iyi, Thomas wakaluta ku London. Wakaŵa paubwezi na William Whiston. Munthu uyu nayo ŵanthu ŵakamutinkha cifukwa wakalemba mabuku ghakususka visambizgo vinyake. Whiston wakamucindika comene Thomas cifukwa ndiyo wakaŵa wakwamba kusambizga vyaunenesko.
CIFUKWA WULI WAKASUSKA KUTI KULI ŴACIUTA ŴATATU?
Nga umo William Whiston, na Isaac Newton ŵakacitira, Thomas nayo wakasanga kuti Baibolo likuyowoyapo yayi vyakuti kuli Ŵaciuta Ŵatatu mwa Yumoza. Iyo wakati: “Nati naŵazga Baibolo na kughanaghanirapo comene, . . . nkhawona kuti palije cifukwa cakugomezgera kuti kuli Ŵaciuta Ŵatatu mwa Yumoza.” Paumaliro wakati, “Ciuta uyo ni Dada wa Yesu Khristu, ndiyo ni Ciuta Wankhongonozose.”
Kasi nchivici cikawovwira Thomas kuti wafike pa fundo iyi? Wakasanga malemba ghanandi agho ghakulongosora mphambano pakati pa Yesu na Adada ŵake. Musi umu muli ghanyake mwa malemba agha. Mazgu ghakugwenyuska agho ghali kunthazi, wakayowoya ni Thomas.
Yohane 17:3: “Khristu ni Ciuta waunenesko Yekha yayi nesi Wankhongonozose.” Awiske ŵekha ndiwo ni “Ciuta waunenesko yekha.”
Yohane 5:30: “Mwana wakucita khumbo lake yayi, kweni la Ŵawiske.”
Yohane 5:26: “Mwana wali kupika umoyo na Ŵawiske.”
Ŵaefeso 1:3: “Kanandi Yesu wakuzunulika kuti Mwana wa Ciuta, kweni Malemba ghandayowoyepo za Dada wa Ciuta.”
Thomas wati wapenjerezga fundo zose izi, paumaliro wakayowoya na mtima wose kuti: “Palije vesi nanga ndimoza ilo likuyowoya kuti Dada, Mwana na Mzimu Utuŵa wose ni munthu yumoza.”
KASI TIKUSAMBIRAKO VICI?
Ŵanandi mazuŵa ghano ŵakopa kukhozgera unenesko wa mu Baibolo. Kweni Thomas wakaŵikapo mtima kuwukhozgera. Iyo wakafumba kuti: “Usange munthu wakhorwa kuti wasanga unenesko wa mu Malemba, kweni wakukhumba yayi kuwukhozgera, ipo wakusuzgikiraci kuŵazga na kupenjerezga mu Malemba?” Para wangacita nthena, mbwe unenesko umanyikwenge yayi.
Ivyo Thomas na ŵanji ŵakacita, vingatovwira kuti tiwone usange nase tingakhozgera unenesko nangauli ŵanji ŵangatitinkha. Nase tingajifumba kuti, ‘Kasi cakuzirwa comene nchivici, kulumbika na ŵanthu panji kukhozgera unenesko wa mu Baibolo?’


text:
IVYO BAIBOLO LIKUYOWOYA PA NKHANI YAKUTI
Vinthu Vikachita Kusintha
Ŵanthu ŵanyake ŵakuti vyamoyo vili kuchita kusintha kufuma ku vinthu vinyake. Ŵanyake ŵakuti Chiuta wakamba waka kulenga vinthu, kufuma apo wakavileka waka kuti visinthenge vyekha. Kasi Baibolo likuti wuli?
Kasi ivyo Baibolo likuyowoya pa nkhani ya kulenga vikupambana na fundo yakuti vinthu vikabulika waka nyengo yimoza?
Baibolo likuti: ‘Pakudanga Chiuta wakalenga kuchanya na charu chapasi.’ (Genesis 1:1) Baibolo likuyowoyapo yayi umo Chiuta wakalengera vinthu vyose. Ŵanthu ŵanyake ŵakuti vinthu vikachita kubulika waka. Ndipouli, fundo iyi yikususkana yayi na ivyo Baibolo likuyowoya. Kweni fumbo ndakuti, kasi ni njani wakachitiska kuti vibulike nthena? Zgoro likusangika pa Genesis 1:1.
Ŵasayansi ŵanandi ŵakugomezga kuti vinthu vikachita kubulika waka vyekha. Ndipo ŵakuti vikamba kuzgoka nyenyezi na mapulaneti nyengo yikati yajumphapo. Kweni Baibolo likukolerana nagho yayi maghanoghano agha. Likuti Chiuta ndiyo wakalenga vinthu vyose, kwali wakachitiska kuti vibulike waka panji mu nthowa yinyake.
‘Pakudanga Chiuta wakalenga kuchanya na charu chapasi.’—Genesis 1:1.
Kasi Baibolo likuyowoyapo kuti vyamoyo vingasintha para pajumpha nyengo?
Enya. Baibolo likuti Chiuta wakalenga vyamoyo ‘kuyana na mitundu yake.’ (Genesis 1:11, 12, 21, 24, 25) Kasi vingachitika kuti chinthu cha mtundu umoza chiŵe chakupambana? Enya. Kweni kasi ulipo ukaboni wakuti chinthu cha mtundu umoza chikusintha na kuzgoka cha mtundu unyake? Yayi.
M’ma 1970, ŵanthu ŵanyake ŵakasanda tuyuni tunyake pa Chirwa cha Galápagos. Chifukwa cha kusintha kwa nyengo, ŵakawona kuti tuyuni tunandi twa milomo yikuruko tukapona, apo twa milomo yichoko tukafwa. Ŵanyake ŵakatenge uwu mbukaboni wakuti tukasintha. Kweni kasi uwu ukaŵa ukaboni nadi wakuti tukasintha panji chikaŵa chifukwa cha kuzgoŵera waka malo? Pakati pajumpha vyaka vinandi, tuyuni twa milomo yichoko nato tukandana chomene. Ivi vikachitiska Jeffrey H. Schwartz kuyowoya kuti para chinthu chazgoŵera pa malo, chikupona nanga nyengo yingasintha. Kweni ‘chikuzgoka mtundu unyake yayi.’
Kasi ivyo Baibolo likuyowoya vikukolerana na chisambizgo chakuti vinthu vikachita kusintha?
Baibolo likuyowoya kuti Chiuta ndiyo ‘wakalenga vinthu vyose.’ (Uvumbuzi 4:11) Wakapumura yayi m’paka wakamalizga ivyo wakalenganga. (Genesis 2:2) Fundo njakuti Chiuta wakalenga waka kanthu kamoza na kupumura yayi, kulindilira kuti kanthu kara kazgoke somba, munkhwere, na munthu. * Para vingaŵa nthena, vingalongora kuti palije icho Mlengi wali kuchitapo. Baibolo likuti Chiuta ‘wakalenga kuchanya na vya kwenekuko, charu na vya mwenemumo, na nyanja na vya mwenemumo.’—Exodus 20:11; Uvumbuzi 10:6.
‘Muli ŵakwenelera, Yehova, enya, Chiuta withu, kupokera uchindami, ntchindi na nkhongono, chifukwa mukalenga vinthu vyose.’—Uvumbuzi 4:11.
Kuti musambire vinandi: Baibolo likuyowoya vya Chiuta kuti: ‘Pakuti makhaliro ghake ghambura kuwoneka ghakuwoneka makora chomene kwamba pa kulenga charu kuya munthazi, chifukwa ghakumanyikwa kwizira mu vinthu vyakulengeka.’ (Ŵaroma 1:20) Para mungasambira vya Chiuta mungamanya chifukwa icho tili kuŵirako, pakuti wakuŵakhumbira viwemi ŵanthu awo ŵakumupenja na mtima wose. (Mupharazgi 12:13; Ŵahebere 11:6) Para mukukhumba kumanya vinandi, lutani pa www.jw.org/tum panji kumanani na Ŵakaboni ŵa Yehova. Lutani pa IVYO BAIBOLO LIKUSAMBIZGA > MAFUMBO AGHO BAIBOLO LIKUZGORA.
^ ndime 12 Baibolo likukolerana yayi na ivyo ŵanthu ŵanyake ŵakuyowoya kuti Chiuta wakalenga charu chapasi mu mazuŵa 6 gha maora 24. Kuti mumanye vinandi, wonani peji 24-27 mu kabuku kakuti Was Life Created? kakupharazgika na Ŵakaboni ŵa Yehova. Mungakoperaso pa www.jw.org.


text: 20 Yehova wakayowoya na Joshuwa kuti:2 “Phalira Ŵaisrayeli kuti: ‘Mujisankhire mizi yakuponerako+ iyo nkhamuphalirani kwizira mwa Mozesi,3 mwakuti uyo wakoma munthu mwangozi* wachimbilirengeko. Mizi iyi yiŵenge yakuponerako ku wakuwezgera nduzga.+4 Uyo wakoma munthu wachimbilirenge ku umoza wa mizi iyi,+ wimilirenge pa mulyango wa chipata cha muzi+ na kuphara ivyo wabuda ku ŵalara ŵa muzi uwo. Ŵamupokelere mu muzi na kumupa malo ndipo wakhalenge nawo.5 Usange wakuwezgera nduzga wakumuchimbizga, ŵangamupelekanga kwa iyo yayi, pakuti wakakoma munyake mwangozi,* wakamutinkhanga chara.+6 Wakhale mu muzi m’paka wumba weruzge mulandu wake.+ Wakhalenge kwenekuko m’paka wasembe mukuru+ uyo wakuteŵetera pa nyengo iyo wafwe. Pamanyuma wawereko ku muzi uwo wakachimbilira na kunjira mu muzi wake na mu nyumba yake.’”+7 Ntheura ŵakapatura Kedeshi+ mu Galileya mu chigaŵa cha mapiri cha Nafutali, Shekemu+ mu chigaŵa cha mapiri cha Efurayimu na Kiriyati-ariba,+ ndiko kuti, Heburoni, mu chigaŵa cha mapiri cha Yuda.8 Mu chigaŵa cha Yorodani, kumafumiro gha dazi kwa Yeriko, ŵakasankha Bezere+ mu mapopa pa charu chapachanya pa mapiri kufuma ku fuko la Rubeni, Ramoti+ mu Giliyadi kufuma ku fuko la Gadi, na Golani+ mu Bashani kufuma ku fuko la Manase.+9 Iyi yikaŵa mizi yakwimikikira Ŵaisrayeli wose na ŵalendo awo ŵakakhalanga mukati mwawo, mwakuti waliyose uyo wakoma munthu mwangozi wachimbilirengeko+ kuti waleke kukomeka na wakuwezgera nduzga m’paka weruzgike dankha panthazi pa wumba.+


text:
VYAKOVWIRA MABANJA | NTHENGWA
Kasi Mungachita Wuli Kuti Muwongenge?
SUZGO
Nthengwa yikwenda makora chomene usange waliyose wakuwonga munyake. Ndipouli, ŵanandi ŵali kuleka kuwona viwemi ivyo munyawo wakuchita, ntheura ŵakuwonga yayi para munyawo wachita makora. Nkhwantha yinyake iyo yikovwira ŵakutorana yikalemba kuti: “Ŵakutorana ŵanandi ŵakuŵika chomene mahara pa ivyo munyawo wakutondeka wakuchita makora, m’malo mwa kuwona waka viwemi ivyo wakuchitika na kumuwonga. Para ŵiza, ŵakutemwa kuyowoya ivyo ŵakukhumba kuti visinthe mu nthengwa yawo, kweni ŵakuyowoya yayi viwemi ivyo ŵakukhumba kuti vilutilire. Ŵakutorana ŵanandi ŵakuwonga yayi munyawo wamunthengwa, lekani nthengwa zawo zikwenda makora yayi.”—Emotional Infidelity
Kasi imwe mungachita wuli kuti muwongenge muwoli panji mfumu winu?
IVYO MUKWENERA KUMANYA
Munyinu wangafipa mtima chomene yayi para mukumuwonga. Usange waliyose wakuwona tuwemi uto mfumu panji muwoli wake wakuchita na kumuwonga, nthengwa yikwenda makora. Kweniso para mukuwonga munyinu, vikovwira kuti waleke kufipa mtima chomene.
Ŵawoli. Buku linyake likuti: “Ŵanakazi ŵanandi ŵakutemwa kuyuyura udindo uwo ŵanalume ŵali nawo wakupwelelera banja.” Suzgo ili likusangika nanga ni mu nthengwa izo mfumu na muwoli wose ŵakusanga ndalama zinandi.
Ŵafumu. Ŵanalume ŵanandi ŵakuwongera viŵi yayi ntchito izo ŵanakazi ŵakuchita pa nyumba nga nkhulera ŵana na ntchito zinyake za pa nyumba. Mwanakazi munyake uyo wakhala pa nthengwa kwa vyaka vitatu zina lake Fiona, * wakati: “Tose tikubudiska, ndipo para nane nabuda, nkhujipulika makora yayi. Ntheura para mfumu wane wakuniwonga pa ivyo nachita makora, nkhumanya kuti wakunitemwa chomene nangauli nyengo zinyake nkhubudiska. Ntheura nkhukondwa chomene.”
Para waliyose wakuwonga yayi munyake, nthengwa yikuŵa pangozi. Mwanakazi munyake zina lake Valerie wakati: “Para mfumu wako wakukuwonga yayi, chikuŵa chipusu kuti wambe kukopeka na munthu munyake uyo wakukuwonga.”
IVYO MUNGACHITA
Ŵani maso. Mu sabata yakulondezgapo, yezgani kuwona viwemi ivyo munyinu wakuchita. Wonaniso ivyo wakuchita pa nyumba kuti vinthu vyendenge makora. Paumaliro wa sabata, lembani (1) viwemi vyose ivyo munyinu wachita makora na (2) ivyo mwawona kuti vyawovwira kuti nthengwa yende makora mu sabata iyo.—Fundo ya mu Baibolo: Ŵafilipi 4:8.
Chifukwa wuli mukwenera kuŵa maso? Muwoli munyake zina lake Erika wakati: “Para pajumpha vyaka vichoko waka kufuma apo mukatolerana, mungamba kuwona kuti munyinu ngwambura kuzirwa. Kanandi munthu wakuleka kuwonga viwemi ivyo munyake wakuchita na kwamba kuŵika chomene mtima pa ivyo ŵakutondeka.”
Jifumbani kuti: ‘Kasi nkhumuwonga munyane chifukwa cha kulimbikira ntchito?’ Mwachiyelezgero, usange mfumu winu wakugwira kantchito kanyake panyumba, kasi mukumuwonga yayi chifukwa chakuti ni udindo wake? Usange ndimwe mwanalume, kasi mukuleka kuwonga muwoli pakulera ŵana chifukwa mukuwona kuti ni ntchito yake? Ntheura nyengo zose muwonenge na kuwonga vyose ivyo munyinu wakuchita nanga vingaŵa vichoko wuli chikuru vikovwira kuti nthengwa yinu yendenge makora.—Fundo ya mu Baibolo: Ŵaroma 12:10.
Muwongenge kufuma pasi pa mtima. Baibolo likuti tikwenera ‘kulongora kuti tili ŵakuwonga.’ (Ŵakolose 3:15) Ntheura ntchiwemi kuti nyengo zose muwongenge viwemi ivyo munyinu wakuchita. Mfumu munyake zina lake James wakati: “Para muwoli wane wakuniwonga, nkhongono zikukwera ndipo vikunovwira kuti nilimbikirenge ntchito na kuŵa mfumu muwemi.”—Fundo ya mu Baibolo: Ŵakolose 4:6.
Mfumu na muwoli ŵakutemwana chomene usange waliyose wakuwonga munyake. Mfumu munyake zina lake Michael wakati: “Nkhuwona kuti nthengwa zinandi zate zimalenge yayi viwenge kuti waliyose wakuwona viwemi ivyo munyake wakuchita na kumuwonga. Para pawuka suzgo, ŵangachimbilira pa kumazga nthengwa yayi chifukwa mphanyi waliyose wakukumbuka viwemi ivyo munyake wakuchita.”
^ ndime 9 Mazina ghanyake ghasintha.
Manyani Vinandi
Kasi Baibolo Likuti Wuli pa Nkhani ya Kuwonga?
Kuwonga nkhuwemi chomene. Kasi kungamovwirani wuli, ndipo mungachita wuli kuti muŵe ŵakuwonga?


text:
Sembe ya mulandu para munthu wananga mwangozi (14-19)
5 “‘Usange munthu wapulika kuti pakukhumbikwa ukaboni,*+ ndipo iyo ni kaboni, kwali wakawona panji kumanya, kweni wakukhala waka chete, wananga ndipo wazgore pa ubudi wake.2 “‘Panji usange munthu wakhwaska chinthu chakufipirwa, kwali ni nyama yakufwa yamuthengere, chiŵeto chakufwa, panji twamoyo uto tukwenda mu magulu,+ ndikuti ngwakufipirwa ndipo wali na mulandu, nangauli iyo wangaŵa kuti wakumanya yayi.3 Panji usange kwambura kumanya, munthu munyake wakhwaska kufipirwa kwa munthu,+ chilichose chakufipirwa icho chingamufipiska, ndipo wamanya, wali na mulandu.4 “‘Panji usange munthu wachimbilira kulapa kuti wachitenge chinthu chinyake, kwali ntchiwemi panji chiheni, nanga chingaŵa chinthu wuli, ndipo wakamanyanga yayi, kweni sono wamanya kuti wakachimbilira kulapa, wali na mulandu.*+5 “‘Usange wasangika na mulandu pa chimoza cha vinthu ivi, mbwenu waphare+ icho wananga.6 Kweniso wize na sembe ya mulandu kwa Yehova chifukwa cha kwananga uko wachita.+ Wize na kamberere kanakazi panji kambuzi kanakazi kuŵa sembe ya kwananga. Ndipo wasembe* wamuphepiskire kwananga kwake.7 “‘Kweni usange wangafiska yayi kupeleka mberere, wize na njiŵa ziŵiri panji viwunda viŵiri+ kuŵa sembe yake ya mulandu wa kwananga uko wachita. Wize nazo kwa Yehova, yimoza ya sembe ya kwananga ndipo yinyake ya sembe yakotcha.+8 Wize nazo kwa wasembe, ndipo wasembe wapeleke yakwamba kuŵa sembe ya kwananga, wayicheke pa singo* kwambura kudumulirathu mutu.9 Watorepo ndopa za sembe ya kwananga na kuzinthonyezga mumphepete mwa jotchero, kweni ndopa izo zakhalapo wazithire musi mwa jotchero.+ Iyi ni sembe ya kwananga.10 Watore nkhunda yachiŵiri na kuyipeleka kuŵa sembe yakotcha kuyana na ndondomeko yake.+ Wasembe wamuphepiskire pa kwananga uko wachita, ndipo wagowokerekenge.+11 “‘Sono usange wangafiska yayi kupeleka njiŵa ziŵiri panji viwunda viŵiri, wize na ufu uwemi wakukwana chimoza cha vigaŵa 10 vya efa*+ kuŵa sembe ya kwananga. Waleke kuthirako mafuta panji kuŵikako lubani, chifukwa ni sembe ya kwananga.12 Wize nawo kwa wasembe, ndipo wasembe watapepo ufu kuzuzga woko, kwimira sembe yose,* ndipo wawotche pa jotchero pachanya pa sembe zakupeleka kwa Yehova zakotcha pa moto. Iyi ni sembe ya kwananga.13 Wasembe wamuphepiskire pa kwananga uko wachita, pa chimoza mwa vinthu ivi, ndipo wagowokerekenge.+ Ivyo vyakhalako pa sembe iyi ni vya wasembe,+ nga umo vikuŵira na sembe ya vyamuminda.’”+14 Yehova wakalutilira kuyowoya na Mozesi kuti:15 “Usange munthu wachita mwambura kugomezgeka, wananga vinthu vyakupatulika vya Yehova+ kwambura kumanya, wize na mberere yanalume yambura kalema kwa Yehova kuŵa sembe ya mulandu.+ Mtengo wake mu mashekele* gha siliva uŵe wakuyana na shekele la pa malo ghatuŵa.*+16 Wawezgerepo vinthu ivyo wananga mu malo ghatuŵa na kusazgirapo chimoza cha vigaŵa vinkhondi cha mtengo wake.+ Wapeleke kwa wasembe kuti wamuphepiskire+ na mberere yanalume ya sembe ya mulandu, ndipo wagowokerekenge.+17 “Usange munthu wananga, wachita chimoza mwa vinthu ivyo Yehova wakukanizga, nangauli mwenecho wakumanya yayi, wali na mulandu nipera ndipo wakwenera kuzgora pa ubudi wake.+18 Wize na mberere yanalume yambura kalema kwa wasembe, kuyana na mtengo uwo wapimika, kuŵa sembe ya mulandu.+ Wasembe wamuphepiskire pa ubudi uwo wachita kwambura kumanya, ndipo wagowokerekenge.19 Iyi ni sembe ya mulandu. Wabuda nadi pamaso pa Yehova.”


text:
MUTU 49
Wakapharazga mu Galileya na Kusambizga Ŵapositole
MATEYU 9:35–10:15 MARIKO 6:6-11 LUKA 9:1-5
YESU WAKAPHARAZGASO MU GALILEYA
WAKATUMA ŴAPOSITOLE KUKAPHARAZGA
Yesu wakatangwanika na kupharazga vyaka viŵiri. Kasi wakaghanaghana kuti sono wagowozgeko na kupumurapo? Yayi. Kweni wakasazgirako kupharazga, wakamba “ulendo wa kwendera misumba yose na mizi [mu Galileya]. Wakasambizganga mu masunagoge ghawo na kupharazga makani ghawemi gha Ufumu kweniso kuchizga mtundu uliwose wa nthenda na mtundu uliwose wa vyakuŵinya.” (Mateyu 9:35) Wakaghanaghana vya kusazgirako kupharazga chifukwa cha ivyo wakawona. Kweni kasi wakakhumbikwiranga kuchita vichi kuti wapharazgire ŵanandi?
Apo Yesu wakendanga, wakawona kuti ŵanthu ŵakukhumbikwira kuchizgika na kusanguluskika mwauzimu. Ŵakaŵa nga ni mberere zambura muliska, zakufyopoka na kujowoleka. Yesu wakaŵalengera lusungu, ndipo wakati ku ŵasambiri ŵake: “Nadi, vuna njinandi chomene, kweni ŵantchito mbachoko. Ntheura lombani Mwenecho wa vuna kuti watume ŵantchito ku vuna yake.”—Mateyu 9:37, 38.
Yesu wakamanya icho wangachita kuti ŵanthu ŵawovwirike. Wakachema ŵapositole ŵake 12, wakaŵagaŵa ŵaŵiriŵaŵiri. Ndipo ŵakakwana magulu 6 gha ŵapharazgi. Kufuma apo, wakaŵaphalira kuti: “Kuluta mu nthowa ya ŵamitundu chara, ndipo kunjira mu msumba wa Ŵasamariya chara, kweni mulute ku mberere zakuzgeŵa za nyumba ya Israyeli. Apo mukuluta, mupharazgenge kuti: ‘Ufumu wakuchanya waneng’enera.’”—Mateyu 10:5-7.
Ufumu uwo wakaŵatuma kuti ŵakapharazgenge ni uwo iyo wakayowoya mu lurombo lwa fumu. ‘Ufumu ukaneng’enera’ chifukwa Yesu Khristu, Themba ilo Chiuta wali kusora, likaŵa nawo penepara. Kweni kasi ŵanthu mphanyi ŵakagomezga wuli kuti ŵasambiri ŵa Yesu ŵakwimira nadi Ufumu uwu? Yesu wakaŵapa nkhongono kuti ŵakachizgenge ŵanthu nanga nkhuwuska ŵakufwa, kweni kwambura kulipiliska. Kweni kasi ŵapositole ŵakatenge ŵasangenge wuli vyakurya panji vinthu vinyake vyakukhumbikwa?
Yesu wakaphalira ŵasambiri ŵake kuti ŵangayeghanga kalikose yayi pa ulendo uwu wa kukapharazga. Wakaŵakanizga kuyegha golide, siliva, panji mkuŵa mu tuvikwama twawo. Kweniso wakati ŵangayeghanga yayi thumba la chakurya cha paulendo panji vyakuvwara vinyake na vilyato (nkhwato). Chifukwa wuli wakaŵakanizga ivi? Yesu wakati kwa iwo: “Wantchito wakwenera kupika chakurya chake.” (Mateyu 10:10) Wakamanya kuti ŵanthu awo ŵamuzomera uthenga wawo ŵamuŵapa vinthu vyakukhumbikwa. Yesu wakati: “Kulikose uko mwamunjira mu nyumba, mukakhale mwenemumo m’paka mufumemo mu malo agho.”—Mariko 6:10.
Yesu wakaŵaphaliraso umo ŵangakafikira pa nyumba za ŵanthu na uthenga wa Ufumu, wakati: “Para mukunjira mu nyumba, tawuzgani mweneko wa nyumba. Usange nyumba iyo njakwenelera, mtende uwo mukuyikhumbira wize pa iyo. Kweni usange njambura kwenelera, mtende winu uwelere pa imwe. Kulikose uko munthu wandamupokelerani panji kupulikizga mazgu ghinu, pakufuma mu nyumba iyo panji msumba uwo, phatani fuvu ku malundi ghinu.”—Mateyu 10:12-14.
Wakatiso vingachitika kuti msumba wose panji muzi ukane uthenga wawo. Para vyaŵa nthena, kasi ntchivichi chizamuchitikira ŵanthu ŵa mu malo ghanthena agha? Yesu wakayowoya kuti ŵazamupokera cheruzgo chakofya. Wakati: “Nadi, nkhumuphalirani, pa Zuŵa la Cheruzgo, kuzamuŵa makora ku charu cha Sodomu na Gomora kuluska msumba uwo.”—Mateyu 10:15.


text:
Kupharazga na Kusambizga pa Charu Chose
CHARU CHOSE
VYARU 240
ŴAPHARAZGI WOSE 8,220,105
MAORA GHOSE GHA MU UTEŴETI WA M’MUNDA 1,933,473,727
MASAMBIRO GHA BAIBOLO 9,708,968
MU CHIGAŴA ICHI
Africa
Ni nthowa wuli zinyake izo Ŵakaboni ŵakupharazgira makani ghawemi?
Americas
Chifukwa wuli mwanakazi munyake wakasambiliranga Baibolo ku munda usiku? Chifukwa wuli fumu yinyake iyo yikaŵa yikali chomene yikalindiliranga Ŵakaboni? Ndipo chifukwa wuli munthu munyake uyo wakasuzganga Ŵakaboni wakalira?
Asia na Middle East
Palije icho chingatondeska ŵapharazgi ŵa Ufumu—kwali mbulwari panji kujalirika mu jele.
Europe
Mwanalume wa mtundu Waromani, kayidi, ndiposo mwanakazi uyo wakakhumbanga kujikoma wakakondwa wati wapulika uthenga waunenesko.
Oceania
Mathebulu gha mabuku, mashelufu gha matayala, webusayiti ya jw.org, na mavidiyo agho gha kupanda mbuto za unenesko mu ŵanthu ŵanandi chomene


text: 15 Nyengo yichoko waka yikati yajumphapo, mu nyengo ya kuvuna tirigu, Samusoni wakaluta kukawona muwoli wake. Wakayegha kana ka mbuzi. Wakati: “Nkhukhumba nkhagone na muwoli wane mu chipinda.” Kweni wiske wa mwanakazi wakamukanira.2 Wakati: “Nkhaghanaghananga kuti: ‘Ukumutinkha nadi.’+ Ntheura nili kumupeleka kwa munyamata munyako.+ Asi munung’una wake ngwakutowa chomene kuluska iyo? Umutore mu malo mwa iyo.”3 Kweni Samusoni wakati kwa iwo: “Sono pera Ŵafilisiti ŵanganipa mulandu yayi para naŵapweteka.”4 Ntheura Samusoni wakaluta na kukakora ŵakambwe 300. Wakatora vyenje, wakakakilira pamoza michira ya ŵakambwe ŵaŵiriŵaŵiri, na kuŵika chenje pakati pa michira yira.5 Wakakozga moto ku vyenje na kuchimbizgira ŵakambwe ŵara mu minda ya tirigu ya Ŵafilisiti. Wakawotcha na moto vyose ivyo vikaŵamo, kwamba mphundwe* na tirigu wambura kusenga,* kweniso mpheska na maolive.6 Ŵafilisiti ŵakafumba kuti: “Ni njani wachita ichi?” Ŵanthu ŵakati: “Ni Samusoni mukweni wa Mutimuna, wachita nthena chifukwa chakuti Mutimuna wali kumupoka mwanakazi na kumupeleka kwa munyamata munyake.”+ Ŵakati ŵapulika nthena, Ŵafilisiti ŵakanyamuka, ŵakawotcha mwanakazi na wiske.+7 Samusoni wakati kwa iwo: “Usange ndimo mukuchitira, mbwenu nilekenge yayi m’paka niwezgere nduzga pa imwe.”+8 Penepapo wakaŵakoma yumoza na yumoza* na kukoma kukuru. Pamanyuma wakakhira na kukhala mu mphanji ya jalawe la Etamu.9 Ŵafilisiti ŵakiza na kuzenga msasa mu Yuda, ndipo ŵakasakaza mu Lehi.+10 Ŵanthu ŵa kwa Yuda ŵakati: “Kasi mwizirachi kuzakatiwukira?” Iwo ŵakati: “Tiza kuzakakora* Samusoni, kuti timuchitire ivyo watichitira.”11 Ntheura ŵanalume ŵa Yuda 3,000 ŵakakhilira ku mphanji ya jalawe la Etamu, ŵakati kwa Samusoni: “Kasi ukumanya yayi kuti Ŵafilisiti ndiwo ŵakutiwusa?+ Kasi watichitirachi nthena?” Iyo wakati: “Ine naŵachitira umo iwo ŵakachitira kwa ine.”12 Kweni ŵakati kwa iyo: “Tiza kuzakakukora* kuti tikakupeleke ku Ŵafilisiti.” Penepapo Samusoni wakati: “Lapani kwa ine kuti munipwetekenge ndimwe yayi.”13 Iwo ŵakati: “Yayi, ise tikukakenge waka na kukupeleka kwa iwo, tikukomenge yayi.”Ntheura ŵakamukaka na vingwe viphya viŵiri na kumufumiska mu jalawe.14 Wakati wafika ku Lehi, Ŵafilisiti ŵakachemerezga mwakukondwa ŵakati ŵakumana nayo. Nyengo yeneyiyo mzimu wa Yehova ukamupa nkhongono,+ ndipo vingwe ivyo ŵakamukakira mu mawoko vikaŵa nga ni wuzi uwo waphya na moto, vikalakatika waka mu mawoko ghake.+15 Wakasanga chiwangwa chiphya cha miskati* ya mbunda yanalume. Wakachitora na kukomera ŵanalume 1,000.+16 Samusoni wakati:“Na chiwangwa cha miskati ya mbunda, nalundika chiwunjiko chimoza, viwunjiko viŵiri.Na chiwangwa cha miskati ya mbunda nakoma ŵanthu 1,000.”+17 Wakati wamara kuyowoya, wakataya chiwangwa chira, ndipo wakathya malo ghara Ramati-lehi.*+18 Penepapo nyota yikamukoma chomene, ndipo wakachema Yehova, wakati: “Ndimwe mwapeleka chiponosko chikuru ichi mu woko la muteŵeti winu. Kweni kasi sono nichite kufwa na nyota na kuwira mu mawoko gha ŵambura kukotoleka?”19 Ntheura Chiuta wakaswa chibokoloro icho chikaŵa mu Lehi, ndipo maji ghakafuma.+ Wakati wamwa, mzimu* wake ukaweleramo ndipo wakasisipuka. Lekani wakathya malo agha zina lakuti Eni-hakore,* agho ghali mu Lehi m’paka lero.20 Samusoni wakeruzga Israyeli mu mazuŵa gha Ŵafilisiti vyaka 20.+


text:
FUMBO 19
Kasi mu Mabuku gha mu Baibolo Muli Nkhani Wuli?
MALEMBA GHACHIHEBERE (“TESTAMENTE LAKALE”)
MABUKU 5 GHAKWAMBILIRA:
Genizesi, Ekisodo, Levitiko, Maŵazgo, Dotoronome
Kufuma apo vinthu vikalengekera kuzakafika apo Chiuta wakasolera Israyeli kuŵa mtundu wapadera
MABUKU 12 GHAKULONGOSORA VYAKUCHITIKA:
Joshuwa, Ŵeruzgi, Rute
Umo Ŵaisrayeli ŵakanjilira mu Charu cha Layizgano na vinthu vinyake ivyo vikachitika pamanyuma
1 na 2 Samuyeli, 1 na 2 Mathemba, 1 na 2 Midauko
Vyakuchitika mu mtundu wa Israyeli kuzakafika pa nyengo iyo Yerusalemu wakaparanyikira
Ezira, Nehemiya, Esitere
Ivyo Ŵayuda ŵakachitanga ŵakati ŵawera ku wuzga ku Babuloni
MABUKU 5 GHA MAPOWEMU:
Yobu, Masalimo, Zintharika, Mupharazgi, Sumu ya Solomoni
Mazgu ghakupa vinjeru, na sumu
MABUKU 17 GHA MAUCHIMI:
Yesaya, Yeremiya, Chitengero cha Yeremiya, Ezekiyeli, Daniyeli, Hoseya, Joyeli, Amosi, Obadiya, Yona, Mika, Nahumu, Habakuku, Zefaniya, Hagayi, Zekariya, Malaki
Mauchimi agho ghakayowoyeka kukhwaskana na ŵanthu ŵa Chiuta
MALEMBA GHACHIGIRIKI (“TESTAMENTE LASONO”)
MABUKU 4 GHA MAKANI GHAWEMI:
Mateyu, Mariko, Luka, Yohane
Umoyo wa Yesu na uteŵeti wake
BUKU LA MILIMO YA ŴAPOSITOLE:
Umo mpingo wachikhristu ukambira kweniso ivyo ŵamishonale ŵakwambilira ŵakachita
MAKALATA 21:
Ŵaroma, 1 na 2 Ŵakorinte, Ŵagalatiya, Ŵaefeso, Ŵafilipi, Ŵakolose, 1 na 2 Ŵatesalonika
Makalata ghakuluta ku mipingo yakupambanapambana ya Ŵakhristu
1 na 2 Timote, Tito, Filimoni
Makalata ghakuluta ku Ŵakhristu ŵanji
Ŵahebere, Yakobe, 1 na 2 Petrosi, 1, 2, na 3 Yohane, Yuda
Makalata ghakuluta ku Ŵakhristu wose
BUKU LA CHIVUMBUZI:
Mboniwoni izo zikalongoreka kwa mpositole Yohane


text:
WEBUSAYITI YA JW.ORG
Kuti Musange Ivyo Mukukhumba mu Chiyowoyero Chinyake
Musi umu muli nthowa zitatu izo zingamovwirani para mukukhumba kusambira chiyowoyero chinyake, panji kuphalirako ŵanyinu awo ŵakuyowoya chiyowoyero chinyake vya pa jw.org.
Sinthani Chiyowoyero
Dofyani kachimanyikwiro aka (Pakusinthira Chiyowoyero) kuti muwone viyowoyero vyose ivyo vili pa jw.org.
Chiyowoyero chilichose chili na kachimanyikwiro kumazere:
Chiyowoyero icho chili na kachimanyikwiro aka, ndikuti chili na webusayiti. Sankhani chiyowoyero icho mukukhumba.
Chiyowoyero icho chili na kachimanyikwiro aka, ndikuti chilije webusayiti kweni mungachita dawunilodi mabuku. Dofyani pa chiyowoyero kuti muwone mabuku agho ghalipo.
Kachimayikwiro aka nkhachiyowoyero cha mawoko.
Sankhani chiyowoyero cha mawoko icho mukukhumba.
Usange chiyowoyero cha mawoko icho mukukhumba chilije webusayiti, mungachita waka dawunilodi mabuku.
Musi umu muli nthowa izo zingamovwirani kusanga luŵiro chiyowoyero icho mukukhumba:
Sankhani chiyowoyero icho mungatemwa: Viyowoyero vinayi ivyo mwajura mwasonosono ndivyo vikuŵa pakwamba.
Lembani chiyowoyero: Lembani chiyowoyero icho mukukhumba. Mwachiyelezgero, usange mwajura webusayiti ya Chitumbuka ndipo mukukhumba kujura ya Chingelezi, mungalemba “Chingelezi.” Apo mukulemba, muwonenge viyowoyero ivyo vili na malemba agho mwalemba, ndipo sankhanipo icho mukukhumba.
Kuŵerenga Nkhani Iyo Mwajura mu Chiyowoyero Chinyake
Nthowa Yakwamba: Mungagwiliskira ntchito nthowa iyi usange nkhani iyo mukukhumba yili na Ŵerengani mu.
Lutani pa nkhani iyo mukukhumba kuŵerenga panji kuphalirako munyinu. Sankhani chiyowoyero pa Ŵerengani mu kuti muwone nkhani mu chiyowoyero icho. (Usange chiyowoyero icho mukukhumba palije pa Ŵerengani mu, ndikuti nkhani iyo mulije mu chiyowoyero icho.)
Kasi Mukumanya?: Chiyowoyero chilichose icho chili na kahedifoni (MP3) kumazere pa Ŵerengani mu, ndikuti mungategherezga nkhani iyo.
Manyani kuti nkhani iyo mwajura ndiyo yekha iyo yiŵenge mu chiyowoyero icho mwasankha. Vinyake vyose visinthenge yayi.
Nthowa Yachiŵiri: Usange nkhani iyo mukuŵerenga yilije Ŵerengani mu, mungasintha chiyowoyero. Kweni usange nkhani iyo mwasankha mulije mu chiyowoyero icho mwajura, webusayiti yimulutiskaninge pakwambira.
Kusanga Buku mu Chiyowoyero Chinyake
Lutani pa MABUKU > IVYO VILIPO. Sankhani chiyowoyero ndipo dofyani pa Penjani.
Musi umu muli nthowa yipusu iyo yingamovwirani kusanga chiyowoyero icho mukukhumba:
Sankhani chiyowoyero icho mungatemwa: Viyowoyero vinayi ivyo mwangujura mwasonosono ndivyo vikuŵa pakwamba.
Lembani chiyowoyero: Lembani chiyowoyero icho mukukhumba. Mwachiyelezgero, usange mwajura webusayiti ya Chitumbuka ndipo mukukhumba kujura ya Chingelezi, mungalemba “Chingelezi.” Apo mukulemba, muwonenge viyowoyero ivyo vili na malemba agho mwalemba, ndipo sankhanipo icho mukukhumba.
Usange chiyowoyero icho mwasankha chili na mabuku ghanandi, chigaŵa cha IVYO VILIPO chikulongora mabuku ghachoko waka. Kuti musange mabuku ghanyake, lutani pa buku ilo mukukhumba (mwachiyelezgero, lutani pa chigaŵa cha MABUKU NA MABUROSHA panji MAGAZINI) kuti muwone mabuku ghose agho ghalipo.
Usange mabuku ghachiyowoyero icho mwasankha palije, muwonenge malinki gha mabuku ghanyake agho ghalipo.